Summary: Kun vanhuus koittaa ja rahaa on säästössä, voi varoja käyttää itseensä eikä säästää perillisille.

Tästä on kyse Taloudellinen varautuminen vanhuuteen on tärkeää, jotta tulotaso ei putoa rajusti eläkkeelle jäädessä Osakesäästäjien keskusliiton toimitusjohtajan mukaan kolmenkympin ikä on hyvä aika alkaa miettiä säästämistä vanhuutta varten Nuorten kiinnostus säästämistä kohtaan on kasvanut
 Turkulainen 20-vuotias  Otto Lähdesmäki  on sitä ikäluokkaa, jota vanhuus ei juuri huoleta.
 Hän on kuitenkin miettinyt, että ehkä jossain vaiheessa pitäisi ryhtyä ajattelemaan sitäkin.
 – On se mieleen tullut, mutta en ole kyllä vielä alkanut varautua. Ehkä joskus siinä kolmenkympin paikkeilla, kun on opiskelemasta päässyt ja vakituinen työpaikka. Sitten voisi alkaa säästellä vanhuutta varten, Lähdesmäki pohtii.
 Näin juuri kannattaa toimia, sanoo Osakesäästäjien keskusliiton toimitusjohtaja  Tuomo Katajamäki . Alle kolmekymppisille vanhuus tuntuu usein kaukaiselta asialta ja vanhuuden varalle säästäminen sitäkin enemmän.
 Kolmenkympin paikkeilla ajatusmaailma monesti muuttuu, ja niin pitäisikin.
 Säästäminen olisi tärkeää aloittaa tarpeeksi ajoissa, ja miettiä, että jossain vaiheessa minustakin tulee iäkäs.  Tuomo Katajamäki
 – Olen herätellyt kolmekymppisiä ajattelemaan asiaa. Säästäminen olisi tärkeää aloittaa tarpeeksi ajoissa, ja miettiä, että jossain vaiheessa minustakin tulee iäkäs, Katajamäki sanoo.
 Näin on ajatellut myös  Ringa Prauda-Rydgren , 30. Vielä hän elää sellaista aikaa, että säästäminen on vaikeaa, mutta ajatus on ollut mielessä.
 Varasuunnitelmia pitää tehdä myös sen varalle, jos tulevaisuudessa ei vaikka olekaan eläkejärjestelmää.
 – Totta kai on tullut ajateltua, miten talouden järjestää, jotta olisi jotain mistä pitää kiinni, kun on vanha.
 Puolet on säästänyt vanhuutta varten
 Noin puolet yli 50-vuotiaista on säästänyt vanhuuden varalle. Tämä selviää Vanhustyön keskusliiton Vanheneminen.fi-hankkeen  tekemästä kyselytutkimuksesta .
 Samanlaista lukemaa on saatu muistakin tutkimuksista, kertoo hankekoordinaattori  Katja Helo .
 Merkittävää on kuitenkin se, että noin puolet ihmisistä ei säästä. Vanheneminen.fi-hankkeen kyselytutkimuksen avoimissa vastauksissa kävi myös ilmi, että monet säästäisivät, jos nyt jälkikäteen saisivat päättää.
 – Ajoissa varautuminen on todella tärkeää. Eläkkeelle jäädessä saattaa tulla yllätyksenä, miten paljon tulot alenevat. Välttämättä ei tulla myöskään ajatelleeksi, että eläkkeestä maksetaan kohtalaisesti veroa, Helo kertoo.
 Yllättävät menot voivat horjuttaa taloutta merkittävästi. Äkillinen putkiremontti voi aiheuttaa sen, että pienituloinen eläkeläinen on pulassa. Mitä vanhemmaksi tulee, sitä enemmän tulee myös toimintakyvyn heikkenemistä, sairautta ja palveluiden tarvetta, jotka usein maksavat.
 AOP
 Kyselytutkimuksen vastausten perusteella vain viidennes oli tehnyt tulo- ja menoarvion eläkevuosia varten. Katja Helon mielestä sellainen kannattaisi tehdä. Samaan suuntaan ohjaa Osakesäästäjien Tuomo Katajamäki.
 Jokainen voi miettiä, millaista tulotasoa eläkkeellä itselleen toivoisi. Kohtalaisen helposti voi laskea myös sen, mitä tulee suunnilleen eläkettä saamaan. Tarkkoja laskelmia ei tarvitse tehdä.
 – Kyse on päätöksestä. Olisi tärkeää, että eläkkeelle jäätyä ei tarvitsisi tinkiä peruselämään kuuluvista asioista, joihin kuuluvat esimerkiksi terveys, ruoka, koti ja niin edelleen, Katajamäki sanoo.
 Tammikuussa suomalaiset saivat työeläkettä keskimäärin 1 582 euroa kuussa.
 Säästä silloin kun voit
 42-vuotias turkulainen  Mikko Leino  on tehnyt juuri niin kuin asiantuntijat kehottavat.
 Hän on säästänyt rahastoihin aktiivisesti jo parikymmentä vuotta. Näin hän varautuu eläkepäiviin – ja samalla myös kaikkeen, mitä sitä ennen elämä tuo tullessaan.
 – Nykypäivänä rahastosäästäminen on helppoa. Totta kai vanhuuden talousasiat mietityttävät ja siihen pitää varautua. Haluan, että myös eläkepäivillä pystyy reissaamaan ja liikkumaan, Leino sanoo.
 Kun on vanhuuden aika, on tarkoitus käyttää rahoja itseensä.  Tuomo Katajamäki
 Mutta entä sitten, jos ei ole mitä säästää?
 Osakesäästäjien Tuomo Katajamäki myöntää, että säästäminen ei ole jokaiselle kaikissa elämäntilanteissa mahdollista. Aina kuitenkin tulee se aika, jolloin pystyy säästämään.
 – Tärkeintä on huomioida oma kulutaso suhteessa tuloihin silloin, kun se on mahdollista.
 Kun olet vanha ja rahaa on: käytä sitä
 Positiivista on se, että kiinnostus säästämistä ja sijoittamista kohtaan näyttää kasvaneen. Osakesäästäjien Tuomo Katajamäki kertoo, että Osakesäästäjien jäsenkuntaan on liittynyt yhä enemmän nuorempia ihmisiä. Sijoittamista ovat pitkään harrastaneet lähes yksinomaan miehet, mutta viime vuosina myös  naiset ovat innostuneet sijoittamaan .
 Siksi Katajamäki ei olekaan järin huolissaan nuoremmasta sukupolvesta.
 Katse kohdistuu enemmän niihin nykyisiin vanhuksiin, joilla ehkä saattaa ollakin säästöjä, mutta joita edelleen vain säästetään pahan päivän varalle tai perillisille, eikä uskalleta käyttää.
 – Suomalainen yhteiskunta on niin turvallinen, että kaikkien kannattaa säästää itseään varten ja myös kuluttaa rahansa. Suurin osa perillisistä pärjää omillaan. Kun on vanhuuden aika, on tarkoitus käyttää rahoja itseensä, Katajamäki sanoo.
 Lue lisää:
 Testaa Ylen sijoituslaskurilla, miten sinun kannattaisi säästää – bloggaaja Natalia Salmela kokeili: "Tsiisus, täytyy alkaa säästää heti"
 "Itse maksettu eläke" on sitkeästi elävä harhaluulo – näin toimii suomalainen eläkejärjestelmä

Kolmekymppinen! Aloita säästäminen vanhuuden varalle nyt – “Ettei eläkkeellä tarvitsisi tinkiä kodista tai terveydestä”


Summary: Lausuntoaika Tornion-Muonionjoen ensi kesän kalastusjärjestelyistä päättyy tiistaina.

Ministerit, ministeriöt ja valtioneuvosto

Maa- ja metsätalousministeriö esittää rajoituksia lohen lippoukseen ja kulkuverkkopyyntiin Tornion-Muonionjoelle. Ministeriön mukaan lohen lippous tulisi sallia ensi kesänä vasta juhannusviikolla, kun viime vuosina lippomiehet ovat päässeet pyyntiin varhennetusti jo kesäkuun alkupuolella.
 Ministeriö haluaa lyhentää myös lohen kulkuverkkopyyntiä yhden viikonlopun verran, joten se ehdottaa pyynnin kieltämistä pyyntikauden viimeisenä viikonloppuna. Ministeriön mukaan Suomen ja Ruotsin kulkutuksella saama lohisaalis on moninkertaistunut pidemmällä pyyntikaudella, kun saalis on vaihdellut noin 2200-3500 lohen välillä.
 – Lohien nousun kaikuluotauksessa Kattilakoskella on voitu havaita merkittävä nousulohien vähentyminen kulkuverkolle sallittujen päivien yhteydessä. Tämä antaa viitteitä siitä, että kulkutus vaikuttaa merkittävästi nousevien lohien määriin ja on joessa tapahtuvana erityksen tehokkaana kalastusmuotona tarpeen nykytilanteessa rajoittaa, toteaa ministeriö omassa ehdotuksessaan.
 Jokivartisten mukaan paikallisia yllytetään vastakkain
 Tornion-Muonionjokivarressa  tyrmätäään täysin  ensi kesän lohenkalastukseen kaavaillut muutokset. Tornionjokivarren osakaskunnat eivät hyväksy maa- ja metsätalousministeriön lohen perinnepyyntiin eli lippoukseen ja kulkuverkkokalastukseen kaavailemia rajoituksia.
 – Lohen kulkuverkkopyynnin pyyntiajan rajoittamiselle ei ole pyyntitavasta johtuvia perusteita, koska virheet on tehty rannikkopyynnin säätelyssä. Virheet tulisi korjata siellä, missä ne on tehty, toteavat Tornionjokivarren osakaskunnat yhteisessä lausunnossaan.
 Tornio-Muoniojokiseura vaatii, että maa- ja metsätalousministeriön on lopetettava varhennettu lohen rannikkokalastus ja palattava ennen muutosta voimassa olleisiin rajoituksiin.
 – Meripyynti vaikuttaa suoraan kudulle nousevien lohien määrään. Tornionjoen nousumäärien romahtaminen todistaa ministeriön epäonnistumista meripyynnin aikaistamisessa, toteaa Tornio-Muoniojokiseuran puheenjohtaja  Kalervo Aska .
 Jokiseura kannustaa myös viranomaisia kehittämään  kalastuksen tilastoinnin kehittämistä Tornionjoella , sillä  luotettavat tilastot ovat heidän mukaansa perusta kestävälle kalastuksensäätelylle.
 Sekä Tornionjokivarren osakaskunnat että Tornio-Muoniojokiseura katsovat, että maa- ja metsätalousministeriö lietsoo ensi kesää koskevalla esityksellään myös vastakkainasettelua jokivarressa.
 – Jos jokialueella tehdään lohikantaa koskevia pyyntiaikojen muutoksia, pitää niiden koskea tasapuolisesti kaikkia pyyntimuotoja. Puuttumalla ainoastaan perinnepyyntitapoihin syyllistytään syrjintään ja loukataan tasapuolista kohtelua, sanoo Karungin osakaskunnan puheenjohtaja  Pekka Pelttari.
 Lohenpyynnin aloitusaika ei ole vielä selvillä
 Maa- ja metsätalousministeriö ei ole toistaiseksi ehdottanut, mihin aikaan lohenpyynti alkaisi ensi kesänä Tornionjoen edustan merialueella. Se kertoo odottavansa Luonnonvarakeskuksen ja Ruotsin maatalousyliopiston yhteisen biologisen selvityksen valmistumista, sillä se tulee muodostamaan perustan arvioitaessa lohenkalastuksen aloitusajankohtaa.
 Ministeriö toteaa lausuntopyynnössään, että selvitys valmistuu ennen Suomen ja Ruotsin Tornionjoen kalastussääntöä koskevien neuvottelujen käymistä.

Ministeriö haluaa rajoittaa Tornionjoen lohen perinnepyyntiä – jokivarresta täystyrmäys esitykselle


Summary: Poliisi ei ehdi kulkea villikoirien perässä Imatralla, joten metsästysseurat yrittävät nyt hävittää niitä. Helppoa se ei ole, sillä koiralauman liikkeitä on mahdotonta ennustaa.

Tästä on kyse Imatralla poliisi on pyytänyt metsästysseuroja hävittämään villikoiria. Tehtävä on vaikea, sillä villikoiralauman kulkua on mahdotonta ennustaa ja lauma kulkee tarvittaessa hyvinkin nopeasti. Villikoirahavaintoja on tehty Imatralla useiden vuosien ajan, ja havainnot tihenevät aina säännöllisin väliajoin.
 Imatralla poliisi on pyytänyt metsästysseuroilta apua villikoirien jäljittämiseksi. Metsästysseuroilla on myös poliisin lupa lopettaa villikoiria, kunhan se tapahtuu turvallisen etäisyyden päässä ihmisistä ja asutuksesta.
 Yhtään villikoiraa ei ole vielä lopetettu, sillä ne ovat ehtineet paeta poliisia ja metsästysseuralaisia. Ruokolahden ja Imatran riistanhoitoyhdistyksen toiminnanohjaaja  Hannu Kurki  tietää, että villikoiralauman liikkeitä on mahdotonta ennustaa.
 Metsästäjälle villikoiran saati useamman ampuminen on myös todella haastava tehtävä.
 – Ainoa tapa saada villikoirat kiinni on houkutella ne ravinnolla ja sen jälkeen ampua tai loukuttaa. Ravintohoukuttimen pitäisi olla sellainen, että sen haju leviää voimakkaana laajalle, Kurki sanoo.
 Loukuttamista ei saa tehdä asutusalueella. Tällä hetkellä Imatralla suunnitellaan lokutusta, mutta vielä ei ole päätetty, mihin ja milloin loukkuja asennetaan.
 – Tänne rajan pintaan joka tapauksessa ja turvallisen matkan päähän ihmisistä ja asutuksesta, Kurki sanoo.
 Villikoiralaumoissa ei erikokoisia koiria. Kari Kosonen / Yle
 Lauma voi olla arvaamaton koiranulkoiluttajalle
 Komisario  Timo Kuokkanen  Kaakkois-Suomen poliisista kertoo, ettei poliisi pysty olemaan valmiudessa villikoirien varalta.
 – Meillä on niin paljon muitakin tehtäviä, että katsoimme viisaimmaksi tehdä avunpyynnön metsästysseuroille, Kuokkanen kertoo.
 Imatralta tulee edelleen poliisille päivittäin ainakin yksi ilmoitus villikoiralaumoista. Kuokkanen rohkaisee ihmisiä ilmoittamaan jatkossakin villikoirista poliisille.
 Villikoirien ei tiedetä aiheuttaneen vahinkoa ihmisille tai kotieläimille, mutta poliisi pitää niitä uhkana esimerkiksi tartuntatautien vuoksi.
 – Eiväthän tällaiset villikoirat kuulu ympäristöömme, Kuokkanen sanoo.
 – Lauma saattaa olla arvaamaton varsinkin koiranulkoiluttajalle, Kurki lisää.
 Villikoirahavaintoja on tehty Imatralla jo pitkään. Havainnoissa oli syystalvella taukoa, mutta helmikuun alussa villikoiria alkoi jälleen näkyä Imatralla.
 – Villikoirat ovat jälleen kasvattaneet reviiriään Venäjältä Suomen puolelle, Kurki arvioi.
 Kaakkois-Suomen poliisi on varautunut toimittamaan lopetetut villikoirat Elintarviketurvallisuusvirasto Eviran tutkittavaksi Ouluun.

Poliisi pyysi metsästysseuroilta apua villikoirien hävittämiseksi Imatralla – tehtävä on todella vaikea


Summary: Vankilavierailijat valitaan tarkan seulan läpi. Uteliaisuus ei riitä motiiviksi vaativaan vapaaehtoistyöhön.

Vaasalainen  Irmeli Lindroos  kävelee tottunein askelin sisälle Vaasan vankilan ovelle ja painaa ovisummeria. Sisään päästyään hän jättää takin naulakkoon, kävelee metallinpaljastimen läpi ja jutustelee tuttavallisesti vartijoiden kanssa. Lindroos on tullut tutuksi henkilökunnalle ja vangeille Suomen Punaisen Ristin vankilavierailijana.
 Lindroos on käynyt Vaasan vankilassa jo 26 vuoden ajan. Paraatipaikalla rannassa sijaitseva vankila kiinnosti häntä rakennuksena ja aikanaan Vaasa-lehdessä olleen ilmoituksen perusteella hän päätyi SPR:n vankilavierailijakoulutukseen.
 – Itseäni kiinnosti, että minkälainen elämä täällä on sisäpuolella. Siksi ilmoittauduin, Lindroos kertoo.
 Ensimmäinen vierailukerta vankilassa oli jännittävä, mutta tilanne laukesi nopeasti.
 – Pian sisälle astumisen jälkeen näin kaverin, jota olin tullut tapaamaan. Siinä esiteltiin itsemme toiselle ja sovittiin tapaamisaika, ei siinä aluksi sen kummempaa.
 Irene Lindroos on toiminut vankilavierailijana on 26 vuoden ajan. Merja Siirilä / Yle
 Ihmetystä, hämmennystä ja kauhua - mutta myös kunnioitusta
 SPR:n vankilavierailijatoiminta on aloitettu Suomessa 1970-luvulla. Toimintaa toteutetaan yhteistyössä Rikosseuraamuslaitoksen kanssa. Tavoitteena on tarjota vangille ihmissuhde vankilan ja rikosmyönteisen maailman ulkopuolelta.
 Vaikka vankilavierailijoita on koulutettu jo kymmeniä vuosia, herättää se vapaaehtoistyönä edelleenkin hämmennystä.
 – Kyllä omassakin tuttavapiirissä joissakin tämä herätti jopa kauhua, mutta suurin osa tykkäsi, että tämä on hieno homma, Lindroos kertoo.
 Kertaakaan hän ei ole ollut pelokas vierailukäynneillä tai tuntenut oloaan uhatuksi.
 – Ei kertaakaan.
 Monet vangit kärsivät yksinäisyydestä. Merja Siirilä / Yle
 Vaitiolovelvollisuus
 Vaasan vankilassa asuu kuutisenkymmentä vankia. Tuomiot kestävät muutamasta kuukaudesta useisiin vuosiin. Tällä hetkellä Vaasan vankilassa asustaa miesvankien lisäksi myös naisia Hämeenlinnan vankilan ollessa evakossa kosteusvaurioiden takia.
 Lindroos vierailee vankilassa noin kerran kuukaudessa. Suurin osa vangeista on tullut Lindroosille tutuiksi niin yksilö- kuin ryhmäkeskusteluista. Keskusteluiden sisällöt jäävät vankilaan ja niistä ei puhuta ulkopuolisille. Vierailujen aikana puhutaan tavallisista, arkisista asioista.
 – Oikeastaan kaikesta maan ja taivaan välisestä. Juttelu rönsyilee illan mittaan. Se alkaa yhdestä ja loppuu toiseen. Usein se alkaa säätilasta, mutta kyllä täällä helposti juttua tulee. Kaverit ovat puheliaita, Lindroos kertoo.
 Lindroosin mukaan etenkään ryhmäkohtaamiset eivät ole vakavamielisiä, vaan nauru raikaa ja vitsailu on herkässä.
 – On minulle sanottu naureskellen, että jos joku sinua joskus kiusaa, niin tule kertomaan, Lindroos naurahtaa.
 Onko kiellettyjä puheenaiheita?
 – Me ei saada politikoida, eli ryhtyä puhumaan politiikasta eikä paasata uskonnosta. Me ollaan ihminen ihmiselle, vähän neutraaleja.
 Vankilapastori Heikki Maakorpi Merja Siirilä / Yle
 Tuttavuussuhteet jäävät vankilaan
 SPR:n vankilavierailijatoiminta on aloitettu Suomessa 1970-luvulla. Toimintaa tehdään yhteistyössä Rikosseuraamuslaitoksen kanssa. Tavoitteena on tarjota vangille ihmissuhde vankilan ja rikosmyönteisen maailman ulkopuolelta.
 Vankilavierailijat tuovat vankilan puoleista arkea lähemmäksi vankeja ja täten helpottavat vapautumista. Vaasan vankilavierailijoiden yhdyshenkilönä toimiva vankilapastori  Heikki Maakorpi  uskoo, että vangit puhuvat eri asioista hänelle kuin vankilavierailijoille.
 – Vankien tilanteessa on hyvin paljon syyllisyyttä ja häpeää. Syyllisyyttä hoidetaan tuomion kautta, että sovitetaan se mitä on tehty. Aika monella on vahva häpeäkokemus. Siinä kohtaa ulkopuoliset vierailijat tuovat sen liittymisen mahdollisuuden ja mahdollisuuden kohdata häpeää ja saada toisenlaisia kokemuksia, Maakorpi kertoo.
 Vapautumista ryhdytään suunnittelemaan jo hyvissä ajoin, lyhyissä rangaistuksissa jo pian vankilaan tulon jälkeen. Pitkää tuomiota suorittavien kohdalla suunnittelu alkaa noin puoli vuotta ennen vapauttamista.
 Sopeutuminen takaisin siviiliin riippuu vankilassa vietetystä ajasta, teon saamasta julkisuudesta ja perhe- ja ystävyyssuhteista.
 – Lähes puolet ensikertalaisista vangeista ei tule takaisin, että ihan hyvin varmasti sopeutuvat, Maakorpi kertoo.
 Vankien ja vierailijoiden yhteydenpito katkeaa vapautumiseen.
 – On minulta kysytty, että jos tulen kadulla vastaan, niin voiko moikata. Saa moikata, Lindroos kertoo hymyillen.
 Merja Siirilä / Yle
 Uteliaisuus ei riitä
 Vankilavierailijatoimintaa järjestetään kahdeksassa vankilassa Suomessa. Vaasan vankilassa vierailee kymmenen henkilöä. Lisää väkeä kuitenkin kaivataan.
 Viimeisin vankilavierailijakoulutus järjestettiin viime viikonloppuna Vaasassa. Päivän kestävään koulutukseen osallistui parisenkymmentä ihmistä.
 Vankilavierailijakoulutuksen voivat suorittaa yli 25-vuotiaat ja henkisesti tasapainoiset ihmiset, joilla ei ole läheisiä vankilassa. Se, että käy kurssin, ei tarkoita vielä, että pääsisi vankilavierailijaksi. Vaasan vankila haastattelee kaikki vierailijaehdokkaat ja selvittää heidän motiivinsa ja soveltuvuutensa ryhtyä vapaaehtoiseksi. Monet kokevat vankilan mielenkiintoisena ympäristönä.
 – Uteliaisuus ei riitä vankilavierailijana toimimiseen, Maakorpi kertoo.
 Monilla vankilaan tuomituilla on taustalla rankka tarina. Lindroos ei ole kiinnostunut, mistä syystä ihminen on joutunut vankilaan.
 – Minä en tuomitse, mutta en myöskään hyväksy rikoksia.
 Mikä saa Lindroosin vierailemaan vankilassa?
 – Se antaa sellaisen hyvän mielen ja hyvän tunteen. Että voi tuoda tuulahduksen siviilistä. Omat pienet jutut tuntuvat täällä paljon helpommilta, kun täällä käy juttelemassa kavereiden kanssa, joilla on ollut rankkaakin elämää. Ne omat murheet ovat silloin helppoja.
 Merja Siirlä / Yle

Ystävä muurin toiselta puolelta – Irmeli Lindroos on auttanut vankeja jo 26 vuoden ajan: "En tuomitse, mutta en myöskään hyväksy rikoksia"


Summary: Sote-uudistuksen loppumetrit alkavat näyttää  yhä kummallisemmilta erikoistoimittaja Tiina Merikanto kirjoittaa.

Perustuslakivaliokunta jätti lausuntonsa sote-laeista viime perjantaina.
 Sotku soten ympärillä näyttää vain kasvavan.
 1. Miksi perustuslakivaliokunnan lausunto tarjoiltiin ”hienosäätönä”?
 Perustuslakivaliokunnan tiedotteen mukaan “valiokunnan vaatimista muutoksista valtaosaa voidaan luonnehtia valtiosääntöoikeudelliseksi hienosäädöksi”.
 Miksi valiokunta puhuu hienosäädöstä, vaikka muutettavia kohtia on parikymmentä? Osa valiokunnan esiin nostamista asioista on toki helpompia korjata, mutta joukossa on myös kohtia, jotka vaativat paitsi ongelmanratkaisukykyä myös poliittista tahtoa.
 Onko pieni muutos se, että maakuntien rahoitusta täytyy lisätä? Ne vaikuttavat paljon puhuttuun kustannusten hillintätavoitteeseen. Perustusvaliokunta sanoo, että rajoitusta maakunnan rahan käytöstä on purettava ja varmuuden vuoksi on pidettävä yllä eräänlaista ylikapasiteettia julkisessa tuotannossa.
 Koska poliittinen ja asiantuntijavalmistelu ovat menneet sekaisin, sote-uudistus on toistuvasti kompuroinut ja viivästynyt. Aika kallis hinta kaikille
 Eikä keskustelu EU-notifikaatiostakaan vaikuta oikein hienosäädöltä, varsinaiselta säädöltä ennemminkin.
 Lakien hienosäätöä olisi ollut se, jos muutosvaatimuksia olisi ollut muutama, jotka on helppo korjata.
 Mistä tässä oli kysymys? Jostain puolueitten vestintästrategiastako?
 2. Miten on mahdollista, että epäselvyydet EU:n notifikaation ympärillä alkoivat välittömästi valiokunnan lausunnon julkistamisen jälkeen
 Perustuslakivaliokunnan lausunto oli hädin tuskin ehditty julkaista, kun oli jo epäselvää, mitä valiokunta sanoo notifikaatiosta. Eli siis siitä, pitääkö valinnanvapauslaista tehdä valtiontukia koskeva ennakkoilmoitus EU:lle.
 Jo valiokunnan tiedostustilaisuudessa perjantaina  oppositio- ja hallituspuolueen edustajat  sanailivat asiasta.
 Viikonloppuna oppositio pillastui soten projektijohtaja  Päivi Nergin  valinnanvapauden EU-notifikaatiota koskevasta lausunnosta.  Nerg kertoi Ylelle lauantaina , että EU:n hyväksyntä sote- ja maakuntauudistukselle voidaan ehkä hoitaa notifiointia kevyemmällä menettelyllä, oikeusvarmuusilmoituksella, ja virkamiehet selvittävät parhaillaan asiaa.
 Mistä voimme tietää, että sote-valiokunnan lopputulos on nyt kestävä, kun se ei ole sitä aiemminkaan ollut?
 Eurooppaoikeuden professori  Juha Raitio  taas sanoi  Ylen haastattelussa  heti perjantaina, että arvion tekeminen mahdollisesta sisämarkkinoiden vastaisesta valtiontuesta kuuluu EU:n komissiolle. Siitä emme pääse yli emmekä ympäri, sanoi professori Juha Raitio.
 Hänen mukaansa oikeudellinen epävarmuus on poistettavissa vain notifioinnin kautta. Notifiointi on hoidettava jo lainsäädäntöprosessin aikana etukäteen – ei lain voimaantulon jälkeen, sanoi Juha Raitio.
 Viikonloppuisen keskustelun jälkeen päätelmä on, että kaiken kaikkiaan notifikaatio ei ole ihan selvä asia.  Mitä se ei ole ollut tähänkään asti.
 3. Jos kesäkuussa ei olisi hosuttu, perustuslakivaliokunnalla olisi voinut olla vähemmän huomautettavaa
 Tiedotteessaan perustuslakivaliokunta kiittää sosiaali- ja terveysvaliokuntaa siitä, että ehdotuksissa on arvioitu huolellisesti perustuslakivaliokunnan esittämiä perustuslaillisia korjausvaatimuksia. Valiokunta sanoo myös, että lakiehdotukset ovat muuttuneet perustuslain vaatimusten kannalta selkeämpään ja ongelmattomampaan suuntaan.
 Kun valiokunnan lausuntoa käy lävitse, perustuslakivaliokunta toteaa monella eri tavalla sen, miten valiokunta on tyytymätön sosiaali- ja terveysvaliokunnan työhön.
 Lausunnossa todetaan muun muassa, että “sosiaali- ja terveysvaliokunta ei ole mietinnössään toteuttanut perustuslakivaliokunnan esittämää” tai “sosiaali- ja terveysvaliokunnan mainitsemaa lainsäädännön vaikutusten seurantaa ei voida pitää riittävänä” tai “valiokunta toistaa aikaisemman kantansa ja toteaa, että valiokunnan mielestä sääntelyä tulee muuttaa”.
 Tulevat päivät näyttävät, mikä on sote-paran kohtalo. Ei tämä hyvältä näytä.
 Sote-valiokunnan piti nimenomaan korjata perustuslakivaliokunnan viime kesäkuussa esiin nostamat puutteet.
 Kului vain pari viikkoa valiokunnan kesäkuisesta lausunnosta ja hallitus oli jo valmis esittämään, miten valiokunnan esittämät vaatimukset korjataan.  Hallituksen vastine julkaistiin 18.6.2018.
 Hallitus halusi toimia nopeasti, jotta lait saataisiin hyväksytyksi mahdollisimman nopeasti. Tavoite keväällä vielä oli, että vaalit olisivat tämän vuoden syksyllä.
 Siitä huolimatta ei tullut valmista sen enempää sosiaali- ja terveysvaliokunnan mietinnöstä, kuin sote-paketistakaan viime kesänä. Hosumisesta huolimatta sosiaali- ja terveysvaliokunta jätti mietintöluonnoksensa vasta marraskuussa 2019.
 Olisiko perustuslakivaliokunnan perjantaisessa lausunnossa ollut vähemmän muutosvaatimuksia, jos hallitus olisi tehnyt vastineensa kesällä perusteellisemmin?
 Onko tästä opittu mitään?
 4. Mitä kaikki nähty kertoo lain valmistelun tasosta?
 Sote-uudistus on ollut perustuslakivaliokunnan arvioitavana viisi kertaa. Kaksi kertaa edellisellä hallituskaudella ja kolme kertaa tällä kaudella.
 Ensin valinnanvapauslaki palautettiin kokonaan valtioneuvostoon uudelleen valmisteltavaksi kesäkuussa 2017.
 Toisessa lausunnossaan kesäkuussa 2018 perustuslakivaliokunta antoi muutokset sosiaali- ja terveysvaliokunnan tehtäväksi ja edellytti, että sen mietintöluonnokset pitää tuoda vielä perustuslakivaliokunnan arvioitavaksi. Tuolloin korjausvaatimuksia oli toistakymmentä.
 Eikä perjantain jätetty kolmaskaan lausunto ollut puhdas. Nyt muutosvaatimuksia on parikymmentä.
 Miten tämä voi olla mahdollista? Miten lakien valmistelu voi olla tällaista vuodesta toiseen?
 Eikö juuri nyt pidä kuunnella asiantuntijoita, kun laiskanläksyä on tullut toistuvasti samoista asioista ja aiemmat johtopäätökset ovat osoittautuneet virheelliseksi?
 Yksi vastaus löytyy valinnanvapauslaista ja sen valmistelusta, mikä on ollut umpipoliittista. Poliitikot ovat ohjanneet lain valmistelua välillä yksityiskohtia myöten.
 Poliitikkojen usein tuomat uudet ideat sekä suunnan muutokset ovat tehneet valmistelusta poukkoilevaa. Hallituksen lakiluonnokset ja esitykset ovat seuranneet toisiaan. Vain osa valmistelusta on edennyt aiemman päälle rakentaen.
 Selvää on, että poliitikkojen kuuluu asettaa tavoitteet ja päämäärät. Sen sijaan yksityiskohtainen pykäliin menevä ohjaus saa aikaan sotkua ja epäselvyyksiä. Tämä on näkynyt erityisesti valinnanvapauslakia tehtäessä.
 Koska poliittinen ja asiantuntijavalmistelu ovat menneet sekaisin, sote-uudistus on toistuvasti kompuroinut ja viivästynyt. Aika kallis hinta kaikille.
 Herää epäilys, että hienosäätö-sanan käyttö oli osa puolueitten keskinäistä kaupankäyntiä ja viestintästrategiaa.
 Soten kohdalla on myös yritetty tehdä liian paljon kerralla. Kokeilevampi ja asteittaisempi eteneminen olisi ollut järkevämpää ja oletettavasti myös tuloksellisempaa.
 Sosiaaliturvauudistuksen kohdalla olisi mahdollista korjata nämä virheet. Toivottavasti niistä otetaan opiksi.
 5. Mitä seuraavaksi?
 Hallituksen vastinetta odotetaan tänään ja huomenna sosiaali- ja terveysvaliokuntaan. Se on valtavan tehtävän edessä. Sen pitäisi kuulla asiantuntijoita ja läpivalaista tehtyä ratkaisua nimenomaan sosiaali- ja terveyspalvelujen kannalta.
 Hyvää ei lupaa se, että sote-valiokunnan jäsen  Pekka Puska  (kesk.) ehätti jo sanomaan, että niin ei tarvitse tehdä.  Helsingin Sanomien  mukaan Puska sanoi, että jo aika monta sataa asiantuntijaa on kuunneltu, ja nyt pitää vain vetää johtopäätökset.
 Olisiko perustuslakivaliokunnan perjantaisessa lausunnossa ollut vähemmän muutosvaatimuksia, jos hallitus olisi tehnyt vastineensa kesällä perusteellisemmin?
 Eikö juuri nyt pidä kuunnella asiantuntijoita, kun laiskanläksyä on tullut toistuvasti samoista asioista ja aiemmat johtopäätökset ovat osoittautuneet virheelliseksi?
 Mistä voimme tietää, että sote-valiokunnan lopputulos on nyt kestävä, kun se ei ole sitä aiemminkaan ollut?
 Tulevat päivät näyttävät, mikä on sote-paran kohtalo. Ei tämä hyvältä näytä.
 Lue myös:
 Analyysi: Tuleeko sotefarssille traaginen loppu? Hallituksen suurin uudistus on haudan partaalla
 Analyysi: Perustuslakivaliokunta nosti tuttuja ongelmia sote-pöytään – Riittääkö aika kunnollisten ratkaisujen löytämiseen?
 Analyysi: Sote-matkan 11 käännettä ja tulos – vai ulos? Onko perustuslakivaliokuntakin vaarassa tahraantua politikoinnista?
 Yhä jatkuva sote-saaga  – tässä lyhyesti soten käänteet viime  hallituskausilta

Analyysi: Sote kiertyy yhä hankalampaan umpisolmuun –
löytyykö hallituksesta avaajia?


Summary: Valkoinen talo kiistää kaikki syytökset.

Yhdysvaltain presidentin  Donald Trumpin  entinen kampanjatyöntekijä sanoo  oikeuskanteessa , että Trump suuteli häntä ilman suostumusta kampanjatilaisuudessa, kertoivat yhdysvaltalaismediat tiistaina. Kampanjatilaisuus oli vuonna 2016 Tampassa Floridassa. Asiasta kertoi ensimmäisenä  Washington Post.
 – Herranjumala, hän aikoo suudella minua, kuvaili  Alva Johnson  tilannetta lehdelle. Trump oli tarttunut häntä kädestä ja nojautunut kohti pitäen naista koko ajan kädestä kiinni.
 Johnsonin mukaan hän oli yrittänyt välttää suudelman kääntämällä päätään, mutta Trumpin huulet osuivat silti hänen suunsa reunaan. Naisen mukaan tapahtuneella oli useita todistajia.
 Johnson syyttää Trumpin vaalikampanjakoneistoa myös siitä, että hänelle maksettiin vähemmän palkkaa hänen sukupuolensa ja afro-amerikkalaisen taustansa takia.
 Valkoinen talo on kiistänyt syytökset. Trumpin tiedottajan  Sarah Huckabee Sandersin  mukaan syytökset ovat absurdeja ja useat silminnäkijät ovat kieltäneet mitään edes tapahtuneen.
 Washington Postin mukaan Johnson oli vielä toukokuussa 2017 vakuuttanut alabamalaisella radiokanavalla, että Trump on "todellisuudessa vielä ihmeellisempi ihminen, kuin mitä hänen ajattelisi olevan nähtyään hänet televisiossa". Johnson myös kertoi odottavansa uutta työpestiä Yhdysvaltain Portugalin-suurlähetystössä.
 Johnsonin asianajajan mukaan nainen oli puhunut radiossa yleisön toiveiden mukaisesti Lisäksi asianajajan mukaan naisella oli sopimus, jonka aikana hän ei saanut puhua pahaa presidentistä.
 Johnson oli kertonut epämiellyttävästä kohtaamisestaan perheelleen heti tapahtumien jälkeen, kertoivat Washington Post sekä  The New York Times.  Lehdet olivat varmistaneet asian Johnsonin perheenjäseniltä.
 Nauhoitekohu muutti mielipiteen
 Johnsonin terapeutin mukaan nainen oli järkyttynyt Trumpin tavasta toimia. Terapeutti oli kirjoittanut näin muistiinpanoihinsa, jotka Washington Post oli nähnyt.
 Johnsonin käsitys Trumpista muuttui negatiivisemmaksi vaalikampanjan aikana. Syynä tähän olivat Trumpin kampanjan aikainen äänitekohu sekä metoo-kampanja.  Kohu liittyi nauhoihin , joilla Trump oli kehuskellut "voivansa tehdä naisille mitä vain, koska on julkisuuden henkilö".
 CNN  kertoo, että Trump ja Johnson olivat tavanneet ensimmäistä kertaa vuonna 2015. Johnsonin mukaan Trump oli katsonut häntä päästä varpaisiin ja kommentoinut "kaunista, kaunista, fantastista".
 Useat naiset ovat  syyttäneet Trumpia epäasiallisesta  koskettelusta tai ahdistelusta, mutta Johnson on ensimmäinen, joka syyttää näin tapahtuneen kampanjan aikana.
 Lue myös:
 Trump kerskui vanhalla nauhalla yllättäneensä missit ilkosillaan – "Olen ollut siivosti"
 Trumpin puheet saivat USA:n naiset avautumaan – someen tulvii ahdistelukokemuksia

Ex-kampanjatyötekijä syyttää Trumpia: Tarttui kädestä ja yritti suudella väkisin


Tuoreen kanadalaistutkimuksen mukaan paljon television, tietokoneen ja älylaitteiden parissa aikaa viettävät 2–3-vuotiaat saattavat jäädä ikätovereistaan hieman jälkeen kehityksessä. Tämä näkyy muun muassa sosiaalisissa kyvyissä ja kommunikaatiossa sekä ongelmanratkaisutaidoissa viisivuotiaana.
 Runsas ruutuaika on aiemminkin yhdistetty hitaampaan kehitykseen, mutta tutkimuksista on ollut vaikea päätellä kumpi tulee ensin.
 Nyt julkaistussa tutkimuksessa pystyttiin kuitenkin osoittamaan, että kahden vuoden iässä runsaat kaksi tuntia päivässä ruutujen ääressä olevat pärjäsivät testeissä muita heikommin kolmevuotiaana. Samoin kolmevuotiaan ruutuaika näkyi viisivuotiaana tehdyissä testeissä.
 Tulokset viittaavat siihen, että runsas ruutuaika voi hidastaa lasten kehitystä, mutta on myös mahdollista, että se on merkki taustalla vaikuttavista tekijöistä.
 Muun muassa perheen tulotaso ja äidin masennus olivat yhteydessä sekä ruutuaikaan että heikompiin testituloksiin.
 Tutkimukseen osallistui 2 400 kanadalaislasta ja äitiä. Lasten ruutuaikaa arvioitiin lasten ollessa 2, 3 ja 5 vuoden ikäisiä.

Liiallinen ruutuaika saattaa hidastaa kaksivuotiaan kehitystä


Summary: Työelämä hehkuttaa nyt introvertteja, mutta käsittää persoonallisuustyypin edelleen liian yksioikoisesti, kirjoittaa toimittaja Laura Hallamaa.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Kun Ruotsista lähti ensimmäisiä siirtolaisia Amerikkaan, laivaan nousivat luultavasti seikkailunhaluiset ja ulospäin suuntautuneet ekstrovertit. Introvertit taas mitä ilmeisemmin jäivät Ruotsiin, sillä he näkivät uudessa maailmassa riskejä.
 Näin kirjailija  Thomas Erikson  kuvailee persoonallisuustyyppien eroja hittikirjassaan Idiootit ympärilläni.
 Samassa kirjassa Erikson kertoo tarinan introvertista myyntialan naisesta. Monet ihmettelivät, miten niin pehmeä nainen voi pärjätä rankassa myyntityössä.
 Myyjä onnistui saamaan kovapäisen ja suorastaan pelottavan konsernipäällikön asiakkaakseen. Naisen tarvitsi vain kuunnella päällikön autojuttuja kiinnostuneena.
 Hiljainen myyjä teki siis hyvät kaupat. Vitsi mikä yllätys!
 Työelämä korostaa sosiaalisten taitojen tärkeyttä.
 Jo muutaman vuoden ajan  työelämän kuuma puheenaihe on ollut introverttien yllättävät vahvuudet.
 ”Introvertit voivatkin olla työpaikkojen aliarvostettu älymystö”, kertoi  Helsingin Sanomat .
 ”Sulkeutunut voi olla maailman paras johtaja”, otsikoi  Kauppalehti .
 ”Näin introvertti pärjää työelämässä”, ohjeisti  Mtv3 .
 Kuin koko työelämä olisi huudahtanut: Herranjestas! Se hissukka tyyppi, joka takanurkassa naputtaa näppäimistöä vastamelukuulokkeet päässä, sehän on timantti!
 Intoilun kulminaatiopiste nähtiin viime syksynä, kun kirjailija  Susan Cain  nousi Nordic Business Forumin lavalle. Cain on tunnettu introverttien puolestapuhuja.
 Hän kritisoi sitä, miksi yhteiskunta on luotu ekstroverttien tarpeiden mukaan.  Työpaikoilta löytyvät avokonttorit, koulupäivistä päättömästi ryhmätöitä ja palaverihuoneesta ne tyypit, joiden annetaan puhua minuuttikaupalla asian vierestä.
 Ja totta se on, maailma näyttää olevan ekstroverttien.
 Työelämä korostaa sosiaalisten taitojen tärkeyttä. Bisnesmaailma ihannoi sujuvasanaisia esiintyjiä. Hölöttäviä konsultteja riittää joka sormelle, joten hiljaa ajattelevat kaiken maailman dosentit on helppo sivuuttaa.
 Maailmassa on ollut kova kiire keskittyä siihen, miten asioita sanotaan. Siksi on unohtunut, mitä sanotaan.
 Valtaosa ihmisistä on kahden persoonallisuustyypin välimaastossa.
 Käsitys introverteista  on kuitenkin edelleen varsin yksioikoinen.
 Kaltaiseni introvertin sisällä kihisi kiukusta, kun luin Business Insiderin  julkaiseman listan  kymmenestä introvertille sopivasta ammatista. Kaikissa listatuissa ammateissa ollaan hiljaa, eikä tarvitse kohdata ketään kasvotusten.
 Onhan meillä muutakin tarjottavaa kuin hiljaisuutemme.
 Ensinnäkin: introverttius, epäsosiaalisuus ja ujous eivät ole synonyymeja keskenään. Olen kuullut useammin kuin kerran, että en voi olla introvertti, kun olen niin iloinen ja sosiaalinen.
 Tiukkaan jaotteluun ripustautuminen ei toimi tässäkään asiassa.
 Introverttien tarkkaa määrää ei tiedetä, mutta erilaiset arviot osoittavat, että 30–50 prosenttia ihmisistä on jossain määrin enemmän sisäänpäin suuntautuneita. Valtaosa ihmisistä on kahden persoonallisuustyypin välimaastossa. Voin olla yhdessä seurassa puhelias, toisessa hiljainen. Silti tarvitsen aina sosiaalisten kohtaamisten jälkeen aikaa latautua omassa rauhassa.
 Ja introvertti todella voi pärjätä ja menestyä siinä missä ekstroverttikin. Tämä oli tärkeä oivallus aikanaan, kun opiskelin toimittajaksi.
 Pahimmillaan kyseenalaistin koko uravalintani, sillä kuvittelin, että kaikki toimittajat ovat nasevia ekstrovertteja. Että minun paikkani olisi ehkä jossain näkymättömämmässä ammatissa eikä kertomassa maailman menosta muille.
 Introverttiuden suomat edut ovat paljastuneet vähitellen.
 Kyky kuunnella ihmisiä onkin valtava vahvuus.
 Myöhemmin olen kuullut tarinoita siitä, miten eräät legendaarisimmista toimittajista ovat saattaneet tehdä pitkiäkin juttukeikkoja puhua pukahtamatta.
 Tarvitaan sekä syvällisiä pohdiskelijoita että sanavalmiita toimijoita.
 Hiljaisten vallankumous . Sellainen on nyt kuulemma käynnissä.
 Mutta ei introvertti tarvitse vallankumousta. Introvertti tarvitsee työrauhaa ja ymmärrystä. Introvertti haluaa, että maailma on myös hänen eikä vain ekstroverttien.
 Sitä paitsi, Eriksonin kirjan viimeinen luku paljastaa olennaisen asian. Ryhmät, joissa on pelkästään joko ekstrovertteja tai introvertteja, eivät toimi. Tarvitaan sekä syvällisiä pohdiskelijoita että sanavalmiita toimijoita.
 Lopuksi siis kiitos ekstroverteille. Kiitos, kun rohkeasti avaat suusi kokouksissa. Kiitos kun pidät illanistujaisissa keskustelua yllä.
 Meille molemmille on tilausta tässä maailmassa.
 Laura Hallamaa
 Kirjoittaja on vapaa toimittaja, joka tuo nyyttikesteille lähes aina etikkasipsejä.
 Lue lisää:
 Introvertti pomo osaa antaa tilaa ja tekee päätökset harkiten – Sosiaalisia taitoja korostetaan liikaa työnhaussa, sanoo rekrytointiasiantuntija
 Introvertit puurtajat kunniaan – Hiljaiset tekijät ovat usein työelämän vaikuttajia

Laura Hallamaan kolumni: On aika myöntää, että introvertti pärjää työelämässä


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Suurperheen poika kiertää laulamassa maksaakseen lukionsa
 Opiskelijat järjestävät tänään Helsingissä mielenilmauksen maksuttoman toisen asteen opiskelun puolesta. Lukion toista luokkaa käyvä  Cevor Tikerpuu  kertoo keräävänsä laulukeikoilla rahaa maksaakseen lukiokirjojaan silloin, kun viisilapsisen perheen vanhemmilla ei ole siihen varaa. Hän tuskailee etenkin pitkän matematiikan kirjojen kanssa. Yksi kirja maksaa 30 euroa, ja kursseja on 13.  Kokosimme juttuun esimerkkejä lukiokirjojen hinnoista.
 Mokien tunnustaminen muille auttaa pärjäämään
 Paula Tiessalo / Yle
 Kukapa meistä haluaisi vapaaehtoisesti tunnustaa mokanneensa töissä tai henkilökohtaisessa elämässä? Tosiasia kuitenkin on, että jokainen epäonnistuu joskus. Virheiden salaaminen ja uusien mokien pelko voi olla raskas taakka ja vaikeuttaa elämässä menestymistä. Tiedon visualisoinnista tohtoriksi väitellyt  Miikka J. Lehtonen  on  kehittänyt menetelmän, jolla mokat muuttuvat voimauttaviksi kokemuksiksi.  Hän ei myöskään epäröi tunnustaa omia virheitään.
 Voimankäytölle ei tukea Venezuelassa
 Venezuelan presidentiksi julistautunut Juan Guaidó ja USA:n varapresidentti Mike Pence keskustelivat Bogotássa järjestetyssä Liman ryhmän kokouksessa 25. helmikuuta. Mauricio Duenas Castaneda / EPA
 Kolumbian pääkaupungissa Bogotássa kokoontunut Liman ryhmä  vastustaa sotilaallisia toimia Venezuelan kriisin ratkaisemiseksi . Kanadasta sekä Latinalaisen Amerikan maista koostuva ryhmä toteaa yhteisessä kannanotossaan, että Venezuelan siirtymisen demokratiaan on tapahduttava rauhanomaisesti perustuslakia ja kansainvälisiä lakeja kunnioittaen. Ainoa sotilaallista voimaa väläytellyt on Yhdysvaltain varapresidentti  Mike Pence .
 Kardinaalille tuomio kuoropoikien hyväksikäytöstä
 George Pell Melbournessa 26. helmikuuta. David Crosling / EPA
 Katolisen kirkon kardinaali  George Pell  on todettu syylliseksi  lapsiin kohdistuneisiin seksuaalirikoksiin Australiassa . Pell on korkeimmassa asemassa oleva katolisen kirkon jäsen, joka on tuomittu lasten seksuaalisesta hyväksikäytöstä. 77-vuotias Pell todettiin syylliseksi kahden kuoropojan seksuaaliseen hyväksikäyttöön kirkon sakastissa Melbournessa 1990-luvulla. Pell on kiistänyt kaikki syytteet ja aikoo valittaa tuomiosta.
 Suomalaisyritys työllistää 650 kenialaisnaista
 Tawan markkinoilla huomaa, miten yleistä korien punominen alueella on. Perineteisesti värikkäät korit punotaan muun muassa kierrätysmuovista. Liselott Lindström / Yle
 Suomalainen Mifuko teettää käsityönä koreja, kasseja, koristeita ja leluja Keniassa . Kenialaisnaiset punovat vanhalla tekniikalla tuotteita ja ansaitsevat arvokasta lisätuloa maataloustyön ohessa. Suomalaista designia piti alussa vähän avata toisenlaiseen kauneuskulttuuriin tottuneille naisille: yrityksen perustaneet suomalaissuunnittelijat toivat Keniaan suomalaisia sisutuslehtiä todistaakseen, että pelkistetty tyyli ilman koristeluja on juuri se, mitä suomalaisasiakkaat haluavat.
 Etelässä lämmintä jopa kuusi astetta
 Yle
 Sää jatkuu tiistaina lauhana, kertoo Ylen meteorologi  Joonas Koskela . Maan etelä- ja keskiosassa lämpötila voi nousta jopa kuuteen lämpöasteeseen. Itä-Suomessa ylin lämpötila on noin yhdessä asteessa, Lapissa nollassa. Pohjois-Lapissa on pikkupakkasia ja Lapin itäosissa voidaan saada lumikuuroja. Yöllisten sateiden takia Etelä- ja Keski-Suomessa teiden pinnat voivat aamulla olla liukkaita.
 Lue lisää säästä  Ylen sääsivuilta .

Herätys: Lukiokirjat maksavat maltaita, Venezuelan kriisi halutaan ratkaista sotimatta, sää pysyy lauhana


Summary: Ulkomaalaistaustaista miestä syytetään törkeästä lapsen seksuaalisesta hyväksikäytöstä ja törkeästä raiskauksesta.

Tästä on kyse Joulukuun jälkeen uutisoitujen Oulun seksuaalirikostapausten ensimmäinen oikeuskäsittely alkaa tänään. 22-vuotiasta miestä syytetään törkeästä lapsen seksuaalisesta hyväksikäytöstä ja törkeästä raiskauksesta. Mies on kiistänyt epäillyt rikokset.
 Oulussa viime kuukausina puhuttaneen seksuaalirikosvyyhdin  ensimmäinen oikeuskäsittely  alkaa Oulun käräjäoikeudessa tänään tiistaina. 22-vuotiasta ulkomaalaistaustaista miestä syytetään törkeästä lapsen seksuaalisesta hyväksikäytöstä ja törkeästä raiskauksesta.
 Epäillyt rikokset tapahtuivat Tuiran kaupunginosassa viime marraskuun puolivälissä. Asianomistajana tapauksessa on 14-vuotias tyttö.
 Kihlakunnansyyttäjä nosti syytteen miestä vastaan 13. helmikuuta. Epäillyt rikokset kiistänyt mies on vangittuna.
 Esitutkinnassa on selvitetty tähän tapahtumaan liittyen myös toisen miehen tekemää, toiseen lapseen kohdistunutta lapsen seksuaalista hyväksikäyttöä. Asia on edelleen syyteharkinnassa eikä sitä tulla käsittelemään yhdessä tämän asian kanssa.
 Viime vuoden joulukuun jälkeen julkisuuteen on tullut useita alaikäisiin kohdistuneita törkeitä  seksuaalirikosepäilyjä Oulussa . Oulun syyttäjänvirasto kertoi tiedotteessa maanantaina  nostaneensa lisää syytteitä  epäillyistä seksuaalirikoksista, joiden epäillään tapahtuneen viime vuoden heinäkuun ja lokakuun välisenä aikana.

Seksuaalirikossyytteiden käsittely alkaa Oulun käräjäoikeudessa – epäillyt rikokset tapahtuivat marraskuun puolivälissä


Summary: Minna Impiön ja Mari Martikaisen suunnitteluyritys työllistää Keniassa jo noin 650 naista.

MACHAKOS  Valtavan mangopuun varjossa istuu kolmisenkymmentä naista, joiden kädet käyvät nopeaan tahtiin.
 Naiset kuuluvat suomalaisen Mifuko-yrityksen naisryhmään ja täällä, Machakosin alueella, parin tunnin matkan päässä pääkaupungista Nairobista syntyy perinteisiä kenialaisia kiando-koreja – mutta suomalaiseen makuun.
 Suunnitteluyritys Mifukon perustivat kymmenisen vuotta sitten taidekorkeakoulussa tavanneet ystävykset  Mari Martikainen  ja  Minna Impiö.
 Keniassa tuolloin asunut Impiö näki, että maassa on paljon käsityöosaamista ja erilaisia kierrätysmateriaaleja, mutta muotoiluosaamista ei oikein ollut.
 Tawan markkinoilla huomaa, miten yleistä korien punominen alueella on. Perineteisesti värikkäät korit punotaan muun muassa kierrätysmuovista. Liselott Lindström / Yle
 – Keksittiin sitten tämä Mifukon ydinajatus, että yhdistetään suomalainen muotoilu kenialaiseen käsityöosaamiseen, ja etsitään sen kautta uusia markkinoita, Impiö sanoo.
 Mikon kautta koreja on tullut myyntiin 30 maahan.
 Investointeja Afrikkaan tarvitaan
 Suomen kauppa Kenian kanssa oli viime vuonna vaatimatonta, arvoltaan vain noin 38 miljoonaa euroa. Vuoden lopussa hallitus suuntasi Afrikkaan historian toiseksi suurimmalla kauppadelegaatiollaan, jotta kauppaa alueelle saataisiin lisää.
 Elinkeinoministeri  Mika Lintilä  (kesk.) totesi silloin Ylelle, että yksi syy Suomen Afrikka-innostukseen on väestönkasvu. Halutaan hillitä siirtolaisuutta Eurooppaan kehittämällä mahdollisuuksia Afrikassa.
 Ja investointien tarve on suuri. Suomalaista osaamista esimerkiksi koulutuksessa, puhtaassa vedessä ja energiasektorilla voitaisiin hyödyntää laajasti.
 Mutta myös suomalainen muotoilu voi poikia työpaikkoja Keniassa, osoittaa Mifuko. Reilun kaupan periaatteita noudattavalla yrityksellä on jo noin puolen miljoonan euron liikevaihto.
 Kiondo-koreja on punottu Makuenin ja Machakoksen alueilla pitkään. Liselott Lindström / Yle
 Korien punominen on kuin suomalaisten mummojen sukkien kutominen. Vanhemmassa sukupolvessa kaikki tällä alueella osaavat taidon, mutta nuoremmilta taito oli unohtumassa, koska markkinaa koreille ei enää oikein ollut.
 Nyt Mifuko työllistää jo noin 650 naista, ja yritys on laajentamassa muualle Keniaan missä on käsityöosaamista. Myös muut Afrikan maat ovat tähtäimessä.
 – Jokainen ryhmä on ikään kuin yritys. Ryhmän jäsenet voivat tehdä investointipäätöksiä. Jos he keksivät perustaa kanalan tai ostaa muovituoleja ja vuokrata niitä eteenpäin, niin se tuo lisätuloa ja se on askel eteenpäin, sanoo Impiö.
 Kenia kaupungistuu vauhdilla ja moni lähtee kaupunkeihin työn perässä.
 – Päätimme panostaa nimenomaan maaseutuun ja naisiin, jotta heidän ei tarvitse muuttaa kaupunkiin. Uskon, että tällä on pitkäjänteisiä vaikutteita monelle naiselle, on jopa tullut paluumuuttoa kaupungista, Martikainen sanoo.
 Maaseudun naiset elävät usein köyhyydessä ja kädestä suuhun. Oikealla Minna Impiö ja vasemmalla Mari Martikainen. Liselott Lindström / Yle
 Nostaa naisia köyhyydestä
 Suurin osa naisista punoo koreja pienviljelyn ohella. Se tuo heille lisää rahaa, ja tarjoaa mahdollisuuden päästä pois kädestä-suuhun kierteestä. Tilauksen tullessa naiset saavat puolet palkasta ennakkoon ja puolet sitten, kun tilaus on valmis.
 Seitsemän lapsen äidille  Felisterille  tärkeintä on ollut se, ettei hän enää ole riippuvainen miehestään. Nyt hänellä on myös varaa ostaa saippuaa ja kunnon vaatteet sekä itselleen että lapsilleen.
 – Näkisitpä lapseni, he ovat niin tyylikkäitä nykyään! Emme ole köyhiä kuten ennen, hän sanoo.
 Seitsemän lapsen äiti Felister kertoo, ettei enää ole riippuvainen miehestään, sillä hänellä on omaa rahaa. Liselott Lindström / Yle
 Välillä kenialaiset naiset ihmettelevät suomalaismuotoilun yksinkertaisuutta.
 – Kuka ihmeessä haluaisi tällaisen mustan korin kotiinsa, he kysyivät. Toimme muun muassa sisustuslehtiä tänne ja näytimme, että Suomessa on tällaisia koteja ja tällainen tyyli, Martikainen sanoo.
 Impiö ja Martikainen käyvät pari kertaa vuodessa Keniassa, muun muassa auttamassa ryhmien johtajia laadunvalvonnassa ja tapaamassa käsityöläisiä.
 – Tämä ei ole mikään ulkopuolelta tullut hetkellinen apu vaan rakennuspalikka heidän omaan elämäänsä ja olemme tekemässä sitä yhdessä, Martikainen sanoo.
 Lue myös:
 Suomalaisyritys loi Itä-Afrikan suurimman ura-alustan, jotta afrikkalaiset pääsisivät töihin – "Sijoittakaa Afrikkaan nyt"
 Kun internet suljettiin Afrikan tärkeimmästä startup-kaupungista, yrittäjät perustivat nettipakolaisleirin kaupungin rajalle
 EU yrittää luoda työpaikkoja Egyptiin, jotta muuttoliike vähenisi: "Koko Afrikan ongelma on se, että työpaikat pitää saada tänne"

Kenian maaseudulla punotaan suomalaisia design-koreja: "Vanhoja käsityötaitoja kannattaa käyttää hyväksi"


Summary: Me kaikki teemme joskus virheitä. Mokien tunnustaminen muille auttaa pärjäämään elämässä.

Pienen kokoushuoneen pöydällä makaa tavallinen valkoinen kopiopaperi ja sen vieressä musta kynä. Aalto-yliopiston vieraileva apulaisprofessori  Miikka J. Lehtonen  haroo hiuksiaan ja tarttuu kynään. Hän irrottaa korkin, laskee kynän kärjen paperille ja vetää ensimmäiset, varmat vedot.
 Paperille piirtyy suurta säkkiä selässään raahaava ihminen, jonka kainaloista putoilee hikipisaroita.
 – Meillä oli käynnissä projekti, jossa oli osaavia ihmisiä. Jostain syystä minulla ei kuitenkaan ollut luottamusta kahteen muuhun projektipäällikköön, Lehtonen kertoo piirtäessään.
 Omien mokien tunnustaminen vaatii uskallusta
 Seuraavaksi paperin vasempaan yläkulmaan ilmestyy Lehtonen itse. Korkealla jalustalla seisten hän heiluttaa ruoskaa muiden ihmisten pään päällä. On hankalan tunnustuksen aika.
 – Aloin käskyttää ihmisiä luottamatta siihen, että saamme työt hoidettua, Lehtonen tunnustaa.
 Hän alkoi johtaa työryhmää itsevaltiaan tavoin ja haali liikaa työtä itselleen. Työasiat pyörivät hänen päässään öisinkin.
 – Minulta lähti mopo ihan käsistä. Koin, että muut vaan hautaavat strutsin lailla pään hiekkaan.
 Miikka Lehtosen piirros. Paula Tiessalo / Yle
 Omaan virheen myöntäminen ei ole helppoa. Paperilla kuvatun projektin päättyessä asiaa ei käyty läpi, vaikka olisi kannattanut. Jälkeenpäin Miikka J. Lehtonen on mokastaan puhuessaan myös oppinut siitä.
 – Ainakin opin, minkälainen työkaveri en halua olla! Opin myös tarttumaan ongelmiin aikaisemmassa vaiheessa.
 Epäonnistumisten piirtäminen auttaa käsittelemään häpeää
 Omien virheiden tunnustaminen auttaa välttämään samaa virhettä tulevaisuudessa. Niistä puhuminen vähentää myös salailun tarvetta ja häpeän tunteita. Toisten epäonnistumisten kuuleminen lisää ymmärrystä siitä, ettei kukaan ole täydellinen eivätkä mokat ole maailmanloppu.
 Epäonnistumisten ansioluettelon on kehittänyt Stanfordin yliopiston professori Tina Seelig ( Seelig selittää failure CV:n idean Soundcloudissa ). Hän teettää harjoituksen kirjoituksena.
 Tiedon visualisoinnista tohtoriksi väitellyt Miikka J. Lehtonen kehitti ideaa eteenpäin, ja hänen harjoituksissaan mokat piirretään paperille. Kun piirros on valmis, se esitellään ryhmälle ja kerrotaan mitä siinä tapahtui.
 – Jokainen saa oman tilan kertoa piirroksestaan, kukaan ei saa puhua päälle. Se on osa moka-cv:n ideaa.
 Omien heikkouksien jakaminen toisille voi olla kova paikka, sillä epäonnistumiset hävettävät meitä. Häpeä kuitenkin helpottaa, kun asiasta puhuu.
 – Usein kuulen harjoituksen tehneiltä opiskelijoilta, että he samaistuvat toistensa kokemuksiin. Harjoitus auttaa tukeutumaan toisiin rakentavalla tavalla.
 Kuvalla on suuri voima
 Omien epäonnistumisten tekeminen piirroksen avulla näkyväksi voi olla hyvin vapauttavaa.
 – Asioiden piirtäminen on niiden ulkoistamista. Ne saa siirrettyä omasta päästä paperille ja sitten voi siirtyä jatkaa elämää eteenpäin.
 Paula Tiessalo / Yle
 Jo se, mitä valitsee piirtävänsä, on ajatusten ja tunteiden järjestämistä. Lisäksi kuvista syntyy usein jatkokysymyksiä, jolloin niiden piirtäjä pääsee pohtimaan syvemmin mitä tapahtui ja mitä tunteita hänelle siitä heräsi.
 Samalla hän alkaa ymmärtää, miten muut ihmiset samaan tilanteeseen suhtautuvat. Se mikä on voinut itselle olla musertavan häpeällinen epäonnistumisen kokemus, voi ulkopuolisen silmin näyttää aivan tavalliselta elämään kuuluvana kompurointina.
 Virheiden tunnustaminen voi parantaa ilmapiiriä esimerkiksi työpaikalla.
 – Työyhteisössä oman haavoittuvuuden esiintuominen rakentaa yhteishenkeä, Lehtonen sanoo.
 Virheiden salailu vie energiaa
 Kasvojen säilyttämisen tarve on inhimillistä. Me pelkäämme, että virheen myötäessämme meidät leimataan kokonaisuudessaan huonoiksi ja epäonnistuneiksi työntekijöiksi.
 Psykologisesti ymmärrettävä oman itsen suojaaminen vie kuitenkin paljon energiaa. Mokaamisen pelko estää yrittämästä uutta ja virheiden peittely ja salaaminen voi pahimmillaan vahingoittaa koko työprojektia. Pelko ja salailu syövät työntekijän hyvinvointia.
 Me elämme kulttuurissa, jossa virheistä on perinteisesti rangaistu. Esimerkiksi koulujärjestelmämme on varsinkin aiemmin perustunut siihen, että koenumero laskee jokaisesta virheestä. Luovuudelle tai toisinajattelulle ei ole juuri ollut tilaa. Niitä nykyajan työelämä kuitenkin tarvitsee.
 Miikka J. Lehtonen kannustaakin kaikkia, jotka haluavat kehittyä paremmiksi työntekijöiksi, miettimään omia mokiaan. Ne voi piirtää paperille myös yksin, jos sopivaa ryhmää ei ole mahdollista muodostaa. Jo omien heikkouksien myöntäminen itselle voi vapauttaa energiaa uuden oppimiseen ja parantaa työitsetuntoa. On voimauttavaa huomata, ettei maailma kaadu virheisiin.
 Voit keskustella aiheesta jutun alla. Keskustelu sulkeutuu 26.2. kello 22.00

Miikka J. Lehtonen näki itsensä ruoskaa heiluttavana johtajana ja tajusi mokanneensa – Nyt hän kannustaa muita kertomaan epäonnistumisistaan


Summary: Opiskelijat järjestävät tänään Helsingissä mielenilmauksen maksuttoman toisen asteen opiskelun puolesta. Kokosimme esimerkkejä lukiokirjojen hinnoista.

Lukion toista luokkaa käyvät  Cevor Tikerpuu  ja  Iiris Mankki  ovat vihaisia. Molempien perheillä tekee rahasta tiukkaa, joten eduskunnan sivistysvaliokunnan torppaus maksutonta toisen asteen koulutusta vaativalle kansalaisaloitteelle saa tunteet pintaan.
 – Ensin valitetaan, että politiikka ja vaikuttaminen eivät kiinnosta nuoria. Sitten keräämme 53 000 allekirjoitusta ja lopputulos on, että aloite hylätään jonkun pilkkuvirheen vuoksi, sanoo Cevor Tikerpuu.
 Pilkkuvirheellä Tikerpuu viittaa siihen, että kansalaisaloitteessa vaadittava selvitys oli osoitettu eduskunnan tehtäväksi, vaikka se kuuluisi hallitukselle.
 Olen ostanut kirjoja keikkarahoilla silloin, kun vanhemmilla ei ole ollut varaa maksaa niitä.  Cevor Tikerpuu
 Myös opiskelijajärjestöt ovat huomauttaneet, että #maksuton2aste-kansalaisaloite on ollut monille nuorille ensimmäinen konkreettinen vaikuttamisen muoto. Iiris Mankki on samaa mieltä.
 – Meni tavallaan usko demokratiaan. Tässä luodaan tuplastandardeja, Iiris Mankki toteaa.
 Pitkä matematiikka vaatii rahaa
 Takana ovat vanhojen tanssit, joihin osa lukiolaisista kuluttaa jopa yli tuhat euroa rahaa. Kotkan lyseon lukiota käyvillä Mankilla ja Tikerpuulla oli noin 200 euron budjetti. Mankki laskee, että lukiokirjoihin menee jokaisen kurssin alussa lähes yhtä paljon – noin 170 euroa. Niiden lisäksi voi tulla ylimääräisiä kuluja.
 – Me lähdemme venäjän ryhmän kanssa käymään Pietarissa. Siihen menee 400-500 euroa. Äitini on yksinhuoltaja, ja minulla on kaksi sisarusta. Välilllä on vaikea löytää rahaa, Mankki sanoo.
 Myös Tikerpuu tulee suuresta perheestä. Hänellä on neljä sisarusta. Kotona on keskusteltu paljon lukion kustannuksista, sillä rahasta on välillä pulaa.
 Iiris Mankki ja Cevor Tikerpuu käyvät Kotkan lyseon lukiota. Miina Sillanpää / Yle
 Käytettyjä kirjoja on ollut vaikea saada, koska opetussuunnitelma ja sen mukana kirjat vaihtuivat vuonna 2016. Tikerpuu on ostanut välillä kirjoja laulukeikoista saamistaan palkkioista.
 – Olen ostanut kirjoja keikkarahoilla silloin, kun vanhemmilla ei sillä hetkellä ole ollut varaa maksaa niitä.
 Viimeksi keikkapalkkio meni matematiikankirjoihin pari viikkoa sitten, kun Tikerpuu lauloi eräissä ristiäisissä. Hän sanoo, että yhden keikan palkkio riittää yleensä kahteen kirjaan.
 – Pitkässä matematiikassa on 13 kurssia, ja jokainen kirja maksaa 30 euroa. Varmaan kaikki pitkän matematiikan opiskelijat samaistuvat siihen, että hintaa tulee.
 Käytetty kirja puolet halvempi
 Opetushallituksen  selvityksen mukaan  lukion kokonaiskustannukset voivat nousta 2 500 euroon. Jo ensimmäisen vuoden aikana kirjoihin voi upota yli tuhat euroa riippuen valituista kursseista ja kirjojen iästä. Lukiolainen suorittaa ensimmäisenä vuonna keskimäärin 30 kurssia.
 Kirjat voivat vaihdella lukiokohtaisesti. Opetusalan ammattijärjestön OAJ:n mukaan kirjat ovat kustantajasta riippuen hieman erihintaisia, mutta lukiokirjojen kokonaiskustannuksessa ei ole suuria eroja maksajalle.
 Keräsimme alla olevaan taulukkoon lukion ensimmäisen vuosikurssin kirjojen hintoja. Uusien kirjojen hinnat ovat Suomalaisen Kirjakaupan verkkokaupasta, käytettyjen kirjojen sekä digitaalisten kirjojen hinnat puolestaan Jameran verkkokaupasta.
 Lukio voi vaihtua ammattikouluun
 Taulukon kirjaluettelo perustuu Kouvolan Yhteislyseon ensimmäisen vuosikurssin kirjoihin vuosina 2018-2019.
 Esimerkiksi pitkää matematiikkaa opiskeleva, kaikki kirjansa uutena ostava oppilas joutuu maksamaan niistä lukuvuoden aikana noin tuhat euroa. Jos kyseinen oppilas ostaa kaikki kirjansa käytettyinä, summa on noin 600 euroa. Valinnaiset aineet, kuten B3-kieli, kasvattavat summaa edelleen useilla kympeillä.
 Kirjan digitaalinen versio voi olla yli puolet fyysistä kirjaa halvempi, mutta sen käyttöoikeus vanhenee määräajan sisällä. Määräaika on useimmiten joko kuusi tai 48 kuukautta.
 Cevor Tikerpuu kertoo tietävänsä pari nuorta, jotka ovat vaihtaneet lukion ammattikouluun tai menneet suoraan ammattikouluun. Lukio olisi tullut liian kalliiksi. Kirjat eivät ole ainoa kuluerä, vaan rahaa menee myös muihin tarvikkeisiin.
 –Tietokone pitää olla. Äidinkielen opetus tapahtuu meillä kokonaan sähköisesti. Opettajat ovat ankaria, jos sähköisiä kirjoja ei ole. Kurssikokeitakaan ei voi suorittaa ilman konetta, Tikerpuu sanoo.
 Opiskelijajärjestöt järjestävät mielenilmauksen maksuttoman toisen asteen opiskelun puolesta tänään Helsingissä. Mielenilmaus alkaa Kansalaistorilta kello 12 ja siirtyy siitä eduskuntatalon portaille.

Suurperheen poika rahoittaa lukio-opintojaan laulamalla – hintavertailumme kertoo, että yksi kirja voi maksaa jopa 80 euroa


Summary: Ranskalaismeppi Chauprade nousi parlamenttiin 2014 nationalistisen Kansallisen rintaman riveistä, mutta on sittemmin jättänyt puolueen.

Venäjän presidentin  Vladimir Putinin  tiedottajan tytär työskentelee Euroopan parlamentissa harjoittelijana ranskalaiselle euroedustajalle.
 Ranskalaismeppi  Aymeric Chauprade  kuuluu parlamentin ulkoasiainvaliokuntaan sekä turvallisuus- ja puolustuspolitiikan alivaliokuntaan.
 Putinin tiedottajan Dmitri Peskovin tyttärellä  Elizaveta Peskovalla  ei ole pääsyä salaisiin asiakirjoihin, ranskalaismeppi vakuuttaa.
 The Telegraphin  mukaan europarlamentti on hyväksynyt Peskovan avustajaksi ja tällä olisi rekisteröitynä avustajana pääsy myös salaisiin asiakirjoihin.
 Parlamentin tiedottajan  Marjory van den Broeken  mukaan edes Chaupradella ei ole pääsyä EU:n salaisiin asiakirjoihin.
 Peskova opiskelee oikeustieteitä Ranskassa.
 Chauprade on ollut Ranskan äärioikeistojohtajan  Marine Le Penin  neuvonantaja. Chauprade nousi parlamenttiin 2014 nationalistisen Kansallisen rintaman riveistä, mutta on sittemmin jättänyt puolueen ja pitää itseään sitoutumattomana. Hän on tukenut Venäjää Krimin valtauksessa ja katsonut Krimin kuuluvan Venäjälle.
 Peskova on toiminut harjoittelijana marraskuusta alkaen ja jatkaa huhtikuun loppuun asti. Palkkaa hän saa 1 000 euroa kuussa.

Putinin tiedottajan tytär on harjoittelussa Euroopan parlamentissa –  salaiset tiedot käytettävissä?


Summary: Yhdysvaltain presidentti Donald Trump ja Pohjois-Korean johtaja Kim Jong-un tapaavat Vietnamin Hanoissa keskiviikkona illallisella.

Pohjois-Korean johtaja  Kim Jong-un  on saapunut Vietnamin pääkaupunkiin Hanoihin, missä hänen on määrä tavata Yhdysvaltain presidentti  Donald Trump  keskiviikkona.
 Kim saapui Hanoihin panssaroidulla junalla Kiinasta. Hän asteli hymyillen junasta punaiselle matolle ja vilkutti asemalle kerääntyneille ihmisille lippumeren keskellä.
 Vietnamiin saapuneen Kimin on määrä tavata Donald Trump keskiviikkona.   AOP
 Trump ja Kim illastavat keskiviikkona ja jatkavat keskusteluja seuraavana päivänä, kertoo Valkoinen talo. Ennen illallista valtiojohtajat tervehtivät toisiaan kahden kesken.
 Illallisella Trumpilla on seurana ulkoministeri  Mike Pompeo  sekä kansliapäällikkö  Mick Mulvaney . Kimin odotetaan tuovan seurakseen kaksi alaistaan.
 Vietnamiin saapuneen Kimin on määrä tavata Yhdysvaltain presidentti  Donald Trump  keskiviikkona.
WALLACE WOON	/ AOP
 Tapaamisessa on tarkoitus keskustella Korean niemimaan ydinaseriisunnasta. Yhdysvallat haluaa Pohjois-Korealta näyttöä ydinaseriisunnasta, kun taas Pohjois-Korea on vaatinut Yhdysvaltoja purkamaan ensin talouspakotteitaan.

Vietnamiin saapunut Kim Jong-un asteli panssarijunasta punaiselle matolle lippujen liehuessa


Katolisen kirkon kardinaali  George Pell  on tuomittu lapsiin kohdistuneista seksuaalirikoksista Australiassa, kertoivat oikeuden viranomaiset tiistaina.
 Pell on korkeimmassa asemassa oleva katolisen kirkon jäsen, joka on tuomittu lasten seksuaalisesta hyväksikäytöstä.
 77-vuotias Pell todettiin syylliseksi kahden kuoropojan seksuaaliseen hyväksikäyttöön kirkon sakastissa Melbournessa 1990-luvulla. Ratkaisu annettiin jo joulukuussa, mutta siitä tuli julkinen vasta nyt.
 Pell on toiminut Vatikaanin talouspäällikkönä, mutta on jäänyt vapaalle virastaan.
 Hän on kiistänyt kaikki syytteet ja aikoo asianajajansa mukaan valittaa tuomiosta.
 Aiheesta lisää:
 Vatikaanin huippukokous päättyi – Katolinen kirkko jäi ilman selvää toimintasuunnitelmaa lasten hyväksikäytön estämiseksi

 Paavi Franciscus: Lapsia hyväksi käyttävät papit ovat "saatanan työkaluja"

Katolisen kirkon kardinaali George Pell tuomittiin lapsiin kohdistuneista seksuaalirikoksista


Summary: Sudanin johtoon vallankaappauksella vuonna 1989 noussut Omar al-Bashir julisti perjantaina vuoden mittaisen poikkeustilan maahan.

Sudanin presidentti  Omar al-Bashir  on kieltänyt luvattomat kokoontumiset ja mielenosoitukset saadakseen kuriin 30-vuotisen valtakautensa laajimmat mielenosoitukset.
 Lisäksi poliisille on annettu lisävaltuuksia pidättää ihmisiä, joiden epäillään rikkoneen presidentin perjantaina asettamaa vuoden mittaista poikkeustilaa. Poikkeustilan ollessa voimassa valtiota tai ihmisiä vahingoittavien uutisten julkaiseminen on kielletty kymmenen vuoden vankeusrangaistuksen uhalla.
 Joulukuussa alkaneet mielenosoitukset ovat jatkuneet lähes päivittäin eri puolilla Sudania. Protestit käynnistyivät alun perin polttoaineen ja leivän hinnankorotuksista, mutta ne ovat muuttuneet presidentti al-Bashiria ja tämän hallintoa vastustavaksi kansanliikkeeksi.
 Jälleen maanantaina Sudanin turvallisuusjoukot käyttivät kyynelkaasua pääkaupungin Khartumissa satoja protestoivia opiskelijoita vastaan.
 Virallisten tilastojen mukaan protesteissa on kuollut 33 ihmistä, mukaan lukien kolme turvallisuusjoukkojen jäsentä. Opposition mukaan kuolonuhrien määrä on huomattavasti korkeampi.
 Perjantaina poikkeustilan julistamisen yhteydessä al-Bashir antoi viitteitä mahdollisesta vallasta luopumisestaan. Hän ilmoitti pyytäneensä parlamenttia perumaan perustuslain muutoksen, jonka turvin hän olisi voinut hakea jatkokautta vielä ensi vuoden presidentinvaaleissa. Hän ei kuitenkaan suoraan sanonut luopuvansa vallasta.
 Al-Bashir nousi Sudanin johtoon vallankaappauksella vuonna 1989 ja syrjäytti vaaleilla valitun  Sadiq al-Mahdin .
 Aiheesta lisää:
 Sudanin presidentti julisti vuoden mittaisen poikkeustilan – protestit jatkuvat

Sudanin protestit jatkuvat – ”Valtiota vahingoittavien uutisten” julkaisu kielletty vankeuden uhalla


Summary: Latinalaisen Amerikan maissa muistetaan hyvin, millaisiin verilöylyihin johtivat menneisyydessä Yhdysvaltain tekemät sotilaalliset interventiot eri puolilla Keski- ja Etelä-Amerikkaa.

Kolumbian pääkaupungissa Bogotássa kokoontunut Liman ryhmä vastustaa sotilaallisia toimia Venezuelan kriisin ratkaisemiseksi.
 Kanadasta sekä Latinalaisen Amerikan maista koostuva ryhmä toteaa yhteisessä kannanotossaan, että Venezuelan siirtymisen demokratiaan on tapahduttava rauhanomaisesti perustuslakia ja kansainvälisiä lakeja kunnioittaen.
 Kokoukseen osallistunut Brasilian varapresidentti, eläkkeelle jäänyt kenraali  Hamilton Mourao  korosti, ettei Brasilia antaisi missään olosuhteissa Yhdysvaltojen hyökätä sotilaallisesti Venezuelaan Brasilian maaperältä.
 Myös EU-maat katsovat, että sotilaallinen väliintulo ei ole vaihtoehto.
 Ainoa sotilaallista voimaa väläytellyt on Bogotáan saapunut Yhdysvaltain varapresidentti  Mike Pence . Yhdysvallat ei kuulu Liman ryhmään. Pencen mukaan kaikki vaihtoehdot ovat pöydällä valtaan takertuneen presidentti  Nicolás Maduron  syrjäyttämiseksi.
 Latinalaisen Amerikan penseää suhtautumista sotilaalliseen välintuloon Venezuelassa selittää historia. Maissa muistetaan hyvin, millaisiin verilöylyihin johtivat menneisyydessä Yhdysvaltain tekemät sotilaallisen interventiot eri puolilla Keski- ja Etelä-Amerikkaa.
 Bogotan kokoukseen osallistunut, Venezuelan presidentiksi julistautunut  Juan Guaidó  vakuutti palaavansa Kolumbiasta takaisin Venezuelaan tällä viikolla. Hän uhmasi perjantaina Maduron hallituksen maastapoistumiskieltoa ja ylitti rajan Kolumbiaan tarkoituksenaan saada ulkomaista hätäapua Venezuelaan.
 Yritykset avustusrekkojen saamiseksi maanhan kuitenkin epäonnistuivat, kun Venezuelan hallituksen joukot pysäyttivät avustussaattueet.
 Aiheesta lisää:
 Venezuelasta loikanneita sotilaita yli 150 – perheiden kohtalo pelottaa

Sotilaallista väliintuloa Venezuelaan väläyttelevä Yhdysvallat on uhkauksensa kanssa yksin


Summary: Nykyisin kuubalaista noin 600 000, eli noin 13 prosenttia työvoimasta, työskentelee yksityisellä sektorilla.

Kuubalaiset ovat äänestäneet uuden perustuslain puolesta.
 Uusi laki ei tuo suuria mullistuksia saarivaltioon. Kuuba on edelleen sosialistinen maa, jossa vallitsee suunnitelmatalous, ja valta on kommunistisella puolueella. Laki kuitenkin tunnustaa ensimmäistä kertaa yksityisomistuksen sekä markkinoiden ja yksityisen sektorin roolin Kuuban taloudessa.
 Nykyisin yksityisellä sektorilla työskentelee noin 600 000 kuubalaista, mikä on reilu kymmenes työvoimasta.
 Laki vaikuttaa Kuuban hallintoon, sillä maahan luodaan pääministerin tehtävä. Lisäksi presidentin ja pääministerin peräkkäiset kaudet on jatkossa rajattu kahteen.
 Uusi perustuslaki asettaa presidentille myös ikärajan, jonka mukaan presidentti voi olla enintään 60-vuotias ensimmäisen kautensa alussa.

Kuubalaiset puoltavat uutta perustuslakia, jossa tunnustetaan ensimmäistä kertaa yksityisomistus


Summary: Taliban-liikkeen edustaja oli toiveikas sen suhteen, että kokouksessa syntyy tuloksia.

Yhdysvaltain erikoislähettiläs ja talibanien johtajat tapaavat toista kertaa Qatarin pääkaupungissa keskustellakseen rauhansopimuksesta.
 Rauhanneuvotteluissa yritetään saada aikaan sopimusta, joka päättäisi Afganistanissa 17 vuotta kestäneen sodan. Samalla se päästäisi Yhdysvallat eroon kalliista ja raskaasta operaatiosta.
 Aiemmassa tapaamisessa noin kuukausi sitten sovittiin, että  Yhdysvallat vetää joukkonsa pois  Afganistanista 18 kuukauden kuluessa. Taliban sanoi lupaavansa, että Afganistanista ei tule äärijärjestö al-Qaidan tukikohtaa.
 Myöhemmin Yhdyvaltain ulkoministeriö kuitenkin toppuutteli uutista.  Ministeriön mukaan  Yhdysvallat ei ole sopinut aikarajasta, jolloin sen joukot jättäisivät Afganistanin.
 Afganistanin hallinto ilmoitti maanantaina, että Kabulissa aiotaan pitää maaliskuussa rauhankokous sodan päättämiseksi.
 Aiemmin Talibanin kakkosmies
 Dohassa talibanien ryhmää johtaa  Abdul Ghani Baradar , joka on yksi liikkeen perustajajäsenistä. Hänet vapautettiin viime vuonna pakistanilaisesta vankilasta, jossa hän oli ollut vuodesta 2010. Hänet otettiin tuolloin kiinni Pakistanin viranomaisten ja CIA:n yhteisoperaatiossa.
 Kun  Mullah Omar  oli talibanien johtaja, Baradar oli liikkeen kakkosmies. Omar kuoli vuonna 2013.
 Talibanien edustajan mukaan on mahdollista, että kokouksessa syntyy tällä kertaa tuloksia.
 Yhdysvaltojen erityislähettiläs  Zalmay Khalilzadin  odotetaan yrittävän saada aikaan puheyhteyden talibanien ja Afganistanin hallituksen välille. Tästä taliban on aiemmin tiukasti kieltäytynyt.
 Khalilzad tviittasi ennen kokousta olevansa myös toiveikas.
 – Saavuin Dohaan tapaamaan vaikutusvaltaisempaa talibanien ryhmää. Tämä voi olla tärkeä hetki, kirjoitti Khalilzad.
 Tämä on uutiskanava Al-Jazeeran mukaan  viides kerta , kun talibanien edustaja ja Khalilzad keskustelevat rauhansopimuksesta.

Afganistanin rauhanneuvottelut jatkuvat Qatarissa – yksi Taliban-liikkeen perustajista on paikalla


Summary: Valtioneuvoston on määrä päättää käyttöluvasta Stukin lausunnon pohjalta kahden viikon kuluessa.

Säteilyturvakeskus (Stuk) on antanut lausuntonsa Olkiluoto 3 -ydinvoimalan käyttöluvasta.
 Stuk katsoo lausunnossaan, että Teollisuuden Voiman (TVO) omistamalle Olkiluoto 3:lle voidaan myöntää käyttölupa vuoden 2038 loppuun saakka.
 Ydinvoimalaitoksen käyttölupa myönnetään aina määräaikaisena. TVO:n mukaan laitoksen tekninen käyttöikä on 60–80 vuotta.
 Stukin laajan turvallisuusarvion loppupäätelmä on, että laitos on rakennettu turvalliseksi ja että TVO kykenee myös käyttämään sitä turvallisesti.
 Stuk esittää lupaehdoksi, että TVO tekee vuoden 2028 loppuun mennessä laitokselle määräaikaisen turvallisuusarvioinnin ja toimittaa sen Stukille hyväksyttäväksi.
 Stukin lausunto on ratkaisevan tärkeä Olkiluoto 3:n käyttöönoton kannalta, sillä valtioneuvosto päättää reaktorin käyttöluvasta Stukin lausunnon pohjalta.
 Työ- ja elinkeinoministeriöstä kerrotaan Ylelle, että valtioneuvosto voi päättää käyttöluvasta parin viikon kuluessa.
 Laitos vaatii vielä parantelua
 Käyttöluvan lisäksi TVO tarvitsee Stukilta myös luvan polttoaineen lataamiseen ennen kuin laitos voidaan käynnistää ja kytkeä verkkoon.
 Stukin mukaan latausluvan saanti edellyttää vielä TVO:lta tiettyjä muutoksia laitoksella.
 Laitoksen koekäytössä havaittiin noin vuosi sitten, että reaktorin jäähdytyspiiriin kuuluva paineistimen yhdyslinja värähteli sallittua enemmän.
 TVO on esittänyt kahta erilaista ratkaisua värähtelyn vaimentamiseksi.
 Stuk ei ole saanut vielä lopullisia tuloksia kokeista, mutta katsoo, että värähtelyongelma on ratkaistavissa.
 Stuk kuitenkin tarkistaa vielä TVO:n suunnitelmat ja vaimentimien asennukset ennen polttoaineen latausluvan myöntämistä.
 Laitos rajusti myöhässä
 Olkiluoto 3:n on määrä aloittaa viimeisimmän arvion mukaan säännöllinen sähköntuotanto tammikuussa 2020.
 Aikataulu on viivästynyt epäonnisessa pilottihankkeessa jo yli kymmenellä vuodella. Alun perin laitos oli tarkoitus kytkeä verkkoon jo vuonna 2009.
 Rakentamistyöt Eurajoella alkoivat vuonna 2005.
 Olkiluoto 3 on ranskalais-saksalainen EPR-tyypin reaktori. Se lukeutuu 1600 megawatin nimellistehollaan maailman suurimpiin ydinreaktoreihin.
 Valmistuessaan Olkiluoto 3 kattaa yksin noin 15 prosenttia Suomen sähköntarpeesta.
 Laitos vähentää tarvetta tuoda Suomeen sähköä naapurimaista. Lisäksi laitoksen odotetaan laskevan sähkön hintaa Suomessa.

Olkiluoto 3:n käyttöönotossa iso askel eteenpäin – Stuk näyttää vihreää valoa ydinvoimalan turvallisuudelle


Summary: Esperi Care antoi viime viikolla selvityksen Kristiinankaupungissa sijaitsevan hoivakodin toiminnasta.  Valvira aikoo tehdä lisäselvityspyynnön.

Sosiaali- ja terveysalan toimijoita valvova Valvira aikoo pyytää hoivayhtiö Esperi Carelta tarkempia selvityksiä Kristiinankaupungissa Pohjanmaalla sijaitsevan hoivakoti Ulrikan toiminnasta.
 Esperi Care toimitti viime viikolla Valviralle Ulrika-hoivakotia koskevan selvityksen . Valvira oli pyytänyt yhtiöltä tietoja muun muassa henkilöstömäärästä ja lääkehoidosta.
 Valviran lakimies  Reija Kauppi  kertoo STT:lle, että Valvira lähettää tällä viikolla kirjallisen lisäselvityspyynnön Esperille. Vastauksia odotetaan lähiviikkojen aikana.
 Valvira keskeytti Esperin toiminnan Ulrikassa tammikuun lopulla, koska viranomaisten tarkastuskäynneillä havaittiin laiminlyöntejä. Sen jälkeen hoivakodin toiminnasta on vastannut Kristiinankaupunki.

Valvira vaatii lisäselvityksiä Esperi Caren Ulrika-hoivakodista


Summary: Vantaan kaupungin luottamustehtävistä eronnut Tapani Mäkinen kiistää syyllistyneensä rikokseen.

Poliisi on siirtänyt Vantaan kunnallispolitiikkaan liittyvät korruptioepäilyt syyttäjälle. Poliisi  tiedotti asiasta tänään maanantaina .
 Oikeusministeri  Antti Häkkäsen  (kok.) entinen erityisavustaja  Tapani Mäkinen  (kok.) kertoi huhtikuussa sosiaalisessa mediassa, että poliisi tutkii häneen kohdistuvaa lahjus- ja virkarikosepäilyä. Mäkinen irtisanoutui erityisavustajan tehtävästä tutkinnan vuoksi.
 Hän kommentoi STT:lle tänään, että kiistää syyllistyneensä rikokseen. Hän sanoo myös, että ei voi kommentoida asiaa enempää. Yle ei tavoittanut Mäkistä maanantaina.
 Mäkinen toimi Vantaan kaupunginvaltuuston ensimmäisenä varapuheenjohtajana, mutta luopui myös luottamustehtävistään. Yhteensä epäiltynä on kolme ihmistä.
 Rikosnimikkeinä on törkeä lahjuksen ottaminen, virka-aseman väärinkäyttäminen ja törkeä lahjuksen antaminen. Poliisi ei kerro epäiltyjen nimiä eikä yksilöi, mitkä nimikkeet ketäkin koskevat.
 Mäkinen on kertonut aiemmin, että hänelle tuntematon henkilö on tehnyt hänestä rikosilmoituksen, jonka nojalla poliisi aloitti tutkinnan.
 Tutkinta liittyy Mäkisen mukaan alkuvuoden 2015 tapahtumiin, kun hän toimi Vantaan kaupungilla luottamustehtävässä. Mäkinen toimi Vantaan kaupunginhallituksen puheenjohtajana vuosina 2009–2017.
 Poliisi ja syyttäjä ovat yhä vaitonaisia
 Kihlakunnansyyttäjä  Tarmo Tanner  Itä-Uudenmaan syyttäjänvirastosta sanoo, että tapauksesta ei ole tässä vaiheessa enempää kerrottavaa.
 – Syyteharkinta suoritetaan tässä kevään aikana, mutta aikataulusta on tässä vaiheessa vielä vaikea sanoa, Tanner toteaa.
 Keskusrikospoliisin rikostarkastaja  Markku Ranta-aho  kertoi aiemmin, että poliisi on aloittanut esitutkinnan Vantaan kunnallispolitiikkaan liittyvästä epäillystä korruptiotapauksesta.
 Hän ei kuitenkaan suostunut kuvailemaan tilannetta tarkemmin, ja samalla hiljaisella linjalla poliisi jatkaa yhä esitutkinnan valmistumisen jälkeen.
 Tutkinnanjohtaja  Ari Juottonen  ei suostunut maanantaina kommentoimaan tutkinnan yksityiskohtia. Juottosen mukaan yksityiskohdat selviävät viimeistään siinä vaiheessa, kun syyte tulee julkiseksi.
 Lue myös:
 Tapani Mäkinen hakee eroa Vantaan yleiskaavatoimikunnan puheenjohtajan tehtävästä – "On henkilökohtainen ratkaisu, että passaan, kunnes tämä asia on selvä"
 Oikeusministerin erityisavustajan tehtävästä irtisanoutunut Tapani Mäkinen Ylelle: "Olen tehnyt elämäni aikana monia virheitä"
 Oikeusministerin erityisavustaja Tapani Mäkinen irtisanoutui tehtävästään: kertoo syyksi häneen kohdistuvan rikosepäilyn

Poliisi: Vantaan kunnallispolitiikkaan liittyvät korruptioepäilyt syyttäjälle


Summary: Presidentillä todettiin viime keväänä nivelkulumaa, jonka etenemistä seurataan.

Tasavallan presidentille  Sauli Niinistölle  tehdään lonkkaleikkaus keskiviikkona, kertoo Tasavallan presidentin kanslia.
 Presidentti hoitaa tehtäviään kanslian mukaan leikkauksesta huolimatta lähtökohtaisesti normaalisti.
 Lentomatkustamista ei suositella noin kuukauteen leikkauspäivästä. Lonkkaleikkauksen ajankohta on suunniteltu hyvissä ajoin.
 Presidentillä todetusta nivelkulumasta kerrottiin julkisuuteen viime toukokuussa. Lausunnossa presidentin terveydentilasta todettiin tuolloin, että kulumamuutosten etenemistä seurataan säännöllisesti.
 Aiheesta aiemmin:
 Yle sai presidentin tuoreimman terveysselvityksen – Presidentti joutuu kesällä pieneen leikkaukseen

Presidentti Niinistö lonkkaleikkaukseen


Summary: Bangladeshin erikoisjoukot ampuivat kaappausta yrittäneen 25-vuotiaan miehen.

Bangladeshissa lentokoneen kaappausta yrittäneen miehen ase ei ollut oikea, kertoivat viranomaiset maanantaina. Bangladeshin erikoisjoukot ampuivat sunnuntaina kaappausta yrittäneen 25-vuotiaan miehen.
 Bangladeshilaisen  yhtiön kone oli matkalla  pääkaupungista Dhakasta Dubaihin, kun 25-vuotias otti yhden miehistön jäsenen panttivangiksi ja tiettävästi yritti päästä aseen kanssa ohjaamoon.
 Kone laskeutui Chittagongiin, minkä jälkeen erikoisjoukot syöksyivät koneeseen ja miestä ammuttiin. Hän kuoli myöhemmin vammoihinsa.
 Viranomaisten mukaan mies oli kertonut riitautuneensa vaimonsa kanssa ja haluavansa puhua pääministerille. Selvitysten perusteella ase ei ilmeisestikään ollut oikea. Tutkinta on aloitettu siitä, miten hän onnistui kuljettamaan aseen turvatarkastuksen läpi.
 Muut koneessa olleet vajaat 150 ihmistä selvisivät tilanteesta vahingoittumattomina.
 Lue lisää:
 Matkustajakone teki hätälaskun kaappausyrityksen vuoksi Bangladeshissa – epäilty kuoli kommandojoukkojen luoteihin

Bangladeshissa konekaappausta yrittäneen ase ei ollut oikea


Summary: Valvontakamerassa näkyy isännöitsijän mukaan kuinka pihalla juostiin tuliase kädessä. Poliisi ei ole vahvistanut tietoa.

Tästä on kyse Poliisi jatkaa Turun Tuureporinkadulla sunnuntai-iltana tapahtuneen puukotuksen tutkintaa Tekijää ei ole saatu vielä kiinni, eikä poliisilla ole toistaiseksi tietoa tämän henkilöllisyydestä Tutkinnassa selvitetään muun muassa tietoa, että ennen puukotusta uhria olisi uhkailtu salaisessa Tor-verkossa pieleen menneiden huumekauppojen jäljiltä Ylen haastetteleman kiinteistön isännöitsijän mukaan tekijällä olisi ollut myös ampuma-ase, mutta poliisi ei ole vahvistanut tietoa
 Suuren poliisioperaation sunnuntai-iltana Turun keskustassa aiheuttanut puukottaja on edelleen karkuteillä.
 Poliisi ei vielä ole päässyt kuulemaan uhria, sillä Tuureporinkadulta penkiltä löydetty noin 30-vuotias uhri on yhä sairaalahoidossa. Vakavasti haavoittunut mies ei kuitenkaan poliisin sairaalasta saamien tietojen mukaan ole hengenvaarassa.
 Tutkinnanjohtaja, rikoskomisario  Jussi Helesvirta  ei tässä vaiheessa halua kommentoida tarkemmin  puukotukseen johtaneita tapahtumia .
 – Poliisi selvittää tällä hetkellä tapahtumaan liittyviä taustatietoja. Yritämme haarukoida tietoja ja päästä siten tekijän jäljille.
 Poliisi tutkii muun muassa tietoa, että uhria olisi uhkailtu pieleen menneiden huumekauppojen jäljiltä rikollisten suosimassa salaisessa Tor-verkossa.
 – Saimme Tor-verkon keskustelun tietoomme viime yönä, Helesvirta kommentoi Ylelle maanantaina.
 Epäonnisista huumekaupoista kertoi ensimmäisenä  Turun Sanomat  (maksumuurin takana).
 Tuureporinkadulla sijaitsevan taloyhtiön isännöitsijä  Jukka Kulo  kertoo Ylelle uhrin olleen taloyhtiön asukas. Mies oli muuttanut vasta hiljakkoin taloyhtiöön, ja hänen käytöksensä oli kiinnittänyt isännöitsijän huomion jo aiemmin.
 – Hänen käyttäytymisensä oli vähän hysteeristä ja hän oli pelokas, kertoo Kulo.
 Tekijällä myös ampuma-ase?
 Taloyhtiön valvontakamera on taltioinut sunnuntai-illan tapahtumia, ja hyvälaatuinen kuvamateriaali on poliisin hallussa.
 Isännöitsijä Jukka Kulon mukaan tallenteesta näkyy, että tekijällä olisi ollut myös ampuma-ase.
 – Ase oli kädessä, se on tunnistettavissa. Kovin siinä juostiin pihalla pakoon, kuvailee Kulo Ylelle valvontakameratallenteen sisältöä.
 Poliisi ei kuitenkaan vahvista tietoa mahdollisesta ampuma-aseesta.
 Tutkinnanjohtaja Helesvirta ei halua kommentoida Ylelle tekovälineitä millään tapaa. Poliisin sunnuntai-iltana antamien tietojen mukaan tapahtumista ei kuitenkaan aiheutunut sivullisille vaaraa.
 Isännöitsijä Kulo kertoo sunnuntai-illan tapahtumista jääneen jälkiä myös taloyhtiön rappukäytävään.
 – Seinästä löytyi teräaseen ja potkujen jälkiä. Kyllä siinä välien selvittelyä on ollut vähän kovemminkin.
 Poliisi otti kiinni yhden ihmisen tapaukseen liittyen. Noin kolmekymppinen mies kuitenkin vapautettiin myöhemmin yön aikana, kun hänet oli saatu puhutettua. Kiinniotettuna ollutta miestä ei epäillä rikoksesta, kertoo tutkinnanjohtaja, rikoskomisario Jussi Helesvirta.
 Tapausta tutkitaan tapon yrityksenä. Poliisi pyytää tapahtumista yleisön havaintoja.

Turun Tuureporinkadun puukottaja yhä karkuteillä – poliisi selvittää,  uhkailtiinko uhria Tor-verkossa huumekauppojen jälkeen


Summary: Kiinassa ruokaa kannattaa ajatella, mutta usein on pakko syödä sitä, mitä on tarjolla, kirjoittaa Aasian-kirjeenvaihtaja Jenny Matikainen.

En koskaan arvannut, että minulla voisi olla ikävä Prismaa.
 Tai Citymarkettia, tai mitä tahansa suurta suomalaista sekatavara-ruokakauppaa, joita ennen vihasin.
 Niitä, joissa stressaantuneet perheenisät työntävät jättimäisiä ostoskärryjä pinna kireällä ja toppapukulapset kinuavat karkkia tai uutta muovilelua, vaikka onkin ihan tavallinen maanantai.
 Kiina muutti markettivihani rakkaudeksi.
 Nyt näen sisäänajoteiden varressa nököttävät hyperkaupat arkea helpottavina paratiiseina, joista ihminen saa kaiken, mitä tarvitsee: maitoa, mansikoita, pyöränkumeja, kukkamultaa, juustoa tai tuoretta kalaa. Esikypsytettyjä avokadoja tai gluteenitonta pakastepitsaa. Tai jos tänään haluaisikin valmissalaatin tai kreikkalaisia viininlehtikääryleitä.
 Helppoa! Turvallista! Kätevää! Mitä sitten, että joku haluaa vakoilla plussapisteeni ja maitohyllylle joutuu kävelemään kilometrin!
 Se on pientä siihen verrattuna, että pelkää syövänsä muovia tai valkaisevansa kainaloitaan.
 Suomi on arjen käytännöllisyyden  ihmemaa. Kaikkea on tarjolla ja ennen kaikkea, siihen mitä on tarjolla, voi luottaa.
 Kiinassa elämä on toisenlaista. Pekingissä täytyy elää kuin metsästäjä-keräilijä, jos haluaa pysyä kartalla siitä, mitä suuhunsa laittaa ja iholleen levittää, eikä halua maksaa siitä korkeinta hintaa.
 Kaiken voisi toki ostaa netistä suoraan kotiin kannettuna. Mutta entä, jos ei haluaisi viettää aikaa nettikaupoissa? Tai jos haluaisi päästä vertaamaan tuotteita etukäteen?
 Silloin arjen hankinnoista tulee helposti monimutkaisia.
 Luotettava maito haetaan yhdestä kaupasta, mutta hedelmät ja riisi kannattaa ostaa muualta halvemmalla. Fiksuinta olisi ostaa vihannekset tuoretorilta mutta se lisäisi kauppareissuun uuden etapin. Kaikki tuore pitää pestä kolmesti vaikka paketissa lukisi, että se on pesty viidesti. Ihan varmuuden varalta.
 Shampoo on jostain syystä kamalan kallista, ja se kannattaakin kantaa Suomesta mukanaan. Vieläkään en uskalla käyttää paikallisia kasvorasvoja, koska niissä lukee usein “valkaiseva”. Samaa olen kuullut deodoranteista.
 Ehkä on, ehkä ei, kuka uskaltaa ottaa riskin?
 Iso osa kiinalaisista ei luota  kotimaiseen ruokaan. Se johtuu pitkälti muutamien vuosien takaisista ruokaskandaaleista, saasteista ja ylipäätään epäluottamuksen kulttuurista.
 Kiinalaisten, erityisesti vanhemman ikäluokan tapa ostaa hedelmiä ja vihanneksia on paitsi viihdyttävä, myös paljon puhuva. Jokainen pienikin vika syynätään. Ulkomaalainen, joka heittelee mandariineja pussiinsa sen kummemmin miettimättä, saa äkkiä pöljän maineen.
 Viime vuosien ehkä tunnetuin ruokaskandaali tuli esiin vuonna 2008, kun kiinalaisista maitotuotteista löytyi myrkyllistä melamiinia.
 Sittemmin on puhuttu väärennetyistä kananmunista, muoviriisistä ja katuojasta talteen kerätystä ruokaöljystä vain muutamia mainitakseni. Vuonna 2016 kiinan elintarvikeviranomaiset löysivät tarkastuksissaan 50 000 rikkomusta.
 Tämän vuoksi ne, joilla on varaa, haluavat jotain muuta kuin sitä, mitä kulmakaupassa on tarjolla. Luomu kasvattaa suosiotaan, samoin tuontiruoka.
 Markkinoille pyrkivät myös suomalaiset.
 Atria kertoi vasta, että sen  tuotemerkillä varustetut sianlihatuotteet ilmestyvät kiinalaisiin vähittäiskauppoihin tänä keväänä. Tähän saakka Atrian lihaa on jo voinut syödä kiinalaisissa ravintoloissa. Kiinalaisista nettikaupoista tilata voi jo ainakin Fazeria ja Pirkkaa. Valio sai juuri äidinmaidonkorvikkeelleen myyntiluvan.
 Silti muutos tapahtuu hitaasti. Kiina varjelee elintarvikemarkkinoitaan ja niille pääsy vaatii aikaa.
 Siksi elämä Pekingissä olisi helpointa, jos osaisi kokata kiinalaista ruokaa. Ulkomaiset elintarvikkeet ovat yhä kalliita, eikä niiden arkiseen käyttöön ole varaa kuin ylemmällä keskiluokalla.
 Länsimaihin verrattuna kiinalaisten ruokatottumukset ovat myös äärimmäisen kotimaisia. Harvalla on halua tai taitoa kokata kotona spagetti bolognesea tai kinkkupitsaa. Ulkomainen ruoka syödään usein ravintolassa.
 Isoissa marketeissa onkin yleensä korkeintaan yksi hylly tuontielintarvikkeille: muutama sortti pastaa, tomaattimurskaa, majoneesia ja muroja. Amerikkalaista ketsuppia, ranskalaisia hilloja ja englantilaisia keksejä.
 Siksi länsimaisia elintarvikkeita myyvissä suurkaupunkien erikoiskaupoissa kermapurkkiin tai juustopakettiin tarttuvatkin lähinnä ulkomaalaiset ja pieni epätyypillinen joukko paikallisia kuluttajia. Koska tavara ei kierrä kovin nopeasti, myös siellä asioiminen vaatii tarkkuutta.
 Olen oppinut katsomaan jugurttipurkin, tofupaketin ja paputölkin päiväystä. Viimeksi jätin hyllyyn mansikkahillon, jonka parasta ennen -päiväys oli ollut joskus vuonna 2017.
 Tunsin luissani, kuinka hedelmänvalikoijatädit nyökkäilivät hyväksyvästi.
 Jos muoviriisi ja salaatin  myrkkyjäämät eivät aja paniikin partaalle, Kiinassa oppii luovimaan.
 – Saako tuosta kioskista kermaa, kysyi käymässä ollut puolisoni, kun olimme länsimarketissa asioidessamme unohtaneet laskiaispullien toisen täytteen.
 – No ei tietenkään, hulluko olet, vastasin nauraen.
 Sieltä saa teessä keitettyjä munia, merileväkääröjä ja kiinalaista noutoruokaa. Kaikkia niitä syön silloin tällöin lounaaksi, vaikka mietinkin usein, mitä oikeastaan syön.
 “Kananmunaa” vai kananmunaa? pohdin ja unelmoin samalla suomalaisten hypermarketien notkuvista eineshyllyistä.
 Juttu on auki keskustelulle. Voit keskustella aiheesta tänään 25.2 klo 21:00 saakka.
 Ylen kirjeenvaihtajien juttusarjassa tartutaan puheenaiheisiin eri puolilla maailmaa Stina Tuominen / Yle

Hypermarket-helvetistä tuli haaveiden paratiisi – Pekingissä täytyy elää kuin metsästäjä-keräilijä, jos haluaa pysyä selvillä siitä mitä syö


Summary: Työnseisausuhka peruuntuu. Lakko olisi koskenut koko Suomen kauppamerenkulkua mukaan lukien jäänmurtajat.

Sovittelija Jukka Ahtela tviittasi osapuolten hyväksyneen sovintoehdotuksen. Sovintoesitys annettiin maanantaina aamuyöllä.
 Suomen Merimies-Unioni SMU ry:n ja Suomen Varustamot ry:n välisessä työriidassa oli kyse ulkomaanliikenteen matkustaja-aluksia, kauppa-aluksia sekä jäänmurtajia koskevien työehtosopimusten solmimisesta.
 Merimies-Unioni oli ilmoittanut alushenkilökuntaa koskevan työnseisauksen alkamisesta perjantaina, mikäli sopua ei synny. Lakko olisi koskenut koko Suomen kauppamerenkulkua mukaan lukien jäänmurtajat. Nyt työnseisausuhka peruuntuu.
 Merenkulkualalla on päällä kuitenkin toinen lakonuhka.  Suomen Konepäällystöliitto kertoi perjantaina  jättäneensä koko kauppamerenkulkua ja jäänmurtajaliikennettä koskevan lakkovaroituksen. Tämän lakon on määrä alkaa 9. maaliskuuta.
 Hyväksytty sovintoesitys luettavissa täältä.
 Aiheesta aiemmin:
 Merenkulkualan työriidassa annettu sovintoehdotus
 Merenkulkualalle taas uusi lakonuhka – konepäällystöliitolta koko kauppamerenkulkua ja jäänmurtajia koskeva lakkovaroitus

Merenkulkualan työriidassa sopu


Summary: Turun yliopistolla selvitettiin kattavassa tutkimuksessa äitien raskaudenaikaista tupakointia verinäytteillä.

Tuoreen tutkimuksen mukaan äidin raskausajan tupakointi on yhteydessä lapsen riskiin sairastua ADHD-sairauteen.
 Turun yliopiston Lastenpsykiatrian tutkimuskeskuksen väestötutkimuksessa selvisi, että mitä suurempi äidin veren nikotiinipitoisuus oli raskausaikana, sitä suurempi riski lapsella oli sairastua myöhemmin elämässä tarkkaavaisuus- ja yliaktiivisuushäiriöön eli ADHD:hen. Tutkijoiden mukaan raskaudenaikainen tupakointi ei kuitenkaan yksistään selitä lapsen ADHDta, vaan myös perintötekijöillä on osuutta.
 Yliopiston mukaan tutkimuksessa pystyttiin ensimmäistä kertaa maailmassa todentamaan yhteys sikiöaikaisen nikotiinialtistuksen ja ADHD:n välillä veriseeruminäytteillä.
 – Tämä on luotettavin tapa tutkia sikiön nikotiinialtistusta. Aiemmat väestötason tutkimukset perustuvat äitien omiin ilmoituksiin raskausajan tupakoinnista, toteaa tutkimusryhmän jäsen, dosentti  Roshan Chudal  tiedotteessa.
 Tutkimus on julkaistu lääketieteellisessä  Pediatrics-lehdessä .
 Suomalaisäideistä 12,5 prosenttia tupakoi alkuraskauden aikana ja seitsemän prosenttia läpi koko raskauden.
 Tutkimus on osa laajempaa kokonaisuutta, jossa selvitetään keskeisten neuropsykiatristen häiriöiden raskaudenaikaisia riskitekijöitä. Tutkimusta rahoittivat Suomen Akatemia, Yhdysvaltain terveysvirasto National Institutes of Health (NIH), Brain and Behavior Research Foundation ja Suomen Lääketieteen Säätiö.

Tutkimus: Raskaudenaikainen tupakointi lisää lapsen riskiä sairastua ADHD:hen myöhemmin elämässä


Kansanedustaja  Matti Vanhanen  (kesk.) on päässyt sairaalasta ja osallistuu eduskunnan täysistuntojen äänestyksiin jo tällä viikolla. Puhelimitse tavoitettu Vanhanen kertoo STT:lle olevansa huomisen sairauslomalla ja loppuviikon kevennetyllä viikko-ohjelmalla.
 Vanhanen  sai huimauskohtauksen vaalitilaisuudessa  Espoossa sunnuntaina. Vanhanen sanoo, että vakavat sairauskohtauksen aiheuttajat pystyttiin sairaalan tutkimuksissa sulkemaan pois. Kansanedustaja itse epäilee huimauksen johtuneen pitkään jatkuneesta flunssasta.
 Vanhasen on määrä jatkaa eduskuntavaalikampanjaansa torstaina Hyvinkäällä.
 Lue lisää:
 Matti Vanhanen joutui päivystykseen kesken vaalitilaisuuden – "Häntä alkoi heikottaa"

Matti Vanhanen pääsi sairaalasta huimauskohtauksen jälkeen – loppuviikko kevennetyllä ohjelmalla


Summary: Poliisi sai apteekkarilta ja lääkehoidosta vastaavalta hoitajalta kaipaamansa selvitykset.

Joroisten Attendon hoivakoti Jalavan lääke-epäselvyyksistä ei aloiteta esitutkintaa.
 Varkauden kaupunki havaitsi aluehallintoviraston kanssa tekemällään valvontakäynnillä hoivakodin kirjanneen huumausaineeksi luokiteltavan lääkeaineen käyttöä virheellisesti ja  jätti asiasta tutkintapyynnön  poliisille. Itä-Suomen poliisin tutkinnanjohtaja, rikoskomisario  Kauko Kuismin  toteaa poliisin saaneen tarvittavat selvitykset lääkkeiden kirjanpitoon liittyvistä epäselvyyksistä.
 Varkauden kaupungin jättämässä rikosilmoituksessa todettiin kaupungin pyytäneen Attendolta selvitystä 232 ml:n määrästä Oxynorm 10 mg/ml -lääkeliuosta. Huumausaineeksi luokiteltavan lääkeliuoksen Oxynormin käytöstä ei oltu Jalavassa pidetty kirjaa, kuten tällaisen lääkkeen kohdalla pitäisi.
 Kaupunki ei kokenut Attendolta saamaansa selvitystä riittäväksi todisteeksi siitä, että huumausainekorteista puuttuneet lääkeaineet olisivat palautuneet apteekkiin hävitettäviksi.
 Poliisi pyysi asiasta selvityksiä varkautelaiselta apteekkarilta ja Jalavan lääkehoidosta vastanneelta sairaanhoitajalta. Poliisi totesi saatujen selvitysten perusteella, että rikosilmoituksessa mainitut lääkeaineet olivat palautuneet apteekin henkilökunnan mukana apteekkiin hävitettäviksi ongelmajätteenä.
 Poliisi ei toimita asiassa esitutkintaa, sillä tutkinnanjohtaja Kuisminin mukaan asiassa ei ole syytä epäillä rikosta.
 Lisää aiheesta:   Attendon Joroisten hoivakodin lääkekirjauksia selvitetään ja hoitoa valvotaan – irtisanottu johtaja ja yritys riitelevät potkujen syistä   Varkauden kaupunki on tehnyt rikosilmoituksen Attendon hoivakoti Jalavasta – huumausaineeksi luokiteltavan lääkkeen käyttöä ei ole kirjattu

Poliisi jättää tutkimatta Attendon Joroisten hoivakodin lääke-epäselvyydet – "Ei ole syytä epäillä rikosta"


Summary: Poliisi epäilee, että vuonna 1970 syntynyt mies ahdisteli seksuaalisesti lapsia suositussa Fortnite-pelissä ja sosiaalisessa mediassa.

Satakunnan käräjäoikeus on vanginnut viisikymppisen miehen epäiltynä useista lapsiin kohdistuneista seksuaalirikoksista.
 Häntä epäillään lapsen seksuaalisesta hyväksikäytöstä ja lapsen houkuttelemisesta seksuaalisiin tarkoituksiin. Epäiltyjä tekoja on yhteensä viisi kappaletta.
 Poliisilla vahva näyttö?
 Poliisi epäilee, että  viime viikolla pidätetty  mies on lähestynyt lapsia suositussa Fortnite-pelissä ja sosiaalisessa mediassa lähettämällä seksuaalissävytteisiä kuvia ja viestejä.
 Mies vangittiin todennäköisin syin, joka yleensä tarkoittaa, että poliisilla on vahvaa näyttöä rikosepäilyille.
 Syytteen nostamiselle käräjäoikeus antoi aikaa toukokuun loppuun saakka.

Fortnite-ahdistelija vangittiin – epäillään useista lapsiin kohdistuneista seksuaalirikoksista


Summary: Poliisi jatkaa kuolemaan liittyvien seikkojen selvittämistä.

Poliisin pääepäilty on tunnustanut kuulusteluissa surmanneensa Parkanosta viime viikolla kuolleena löytyneen miehen.
 Epäilty on parkanolainen 32-vuotias mies. Hänet vangittiin viime perjantaina Pirkanmaan käräjäoikeudessa todennäköisin syin epäiltynä murhasta.
 Poliisi jatkaa epäiltyjen kuulusteluja ja rikospaikan tutkintaa edelleen. Poliisille on nyt muodostunut kuva tapahtumaillan kulusta.
 – On lukemattomia yksityiskohtia, joita selvitämme edelleen. Motiivi on poliisillekin edelleen epäselvä. Tekotapaa emme julkaise tässä vaiheessa tutkintaa, rikoskomisario  Pasi Nieminen  kertoo.
 Nieminen vahvistaa, että Parkanosta löytynyt vainaja on ylöjärveläinen mies. Vainaja on poliisin mukaan tammikuussa kadonneeksi ilmoitettu henkilö. Poliisin mukaan surma on tapahtunut 28. joukuuta.
 Vainajan ruumista on yritetty tuhota polttamalla rikospaikalla. Poliisi on joutunut sulattamaan löytöpaikkaa, sillä alue on jäänyt jään ja lumen alle viime kuukausien aikana.
 Niemisen mukaan surmatyö on tehty hieman eri kohdassa kuin ruumiin hävittäminen.
 – Nyt ei puhuta pelkästä hävittämisyrityksestä, vaan ruumis on hävitetty. Epäilty on kertonut surmanneensa tämän ylöjärveläismiehen ja olemme hyvin varmoja vainajan henkilöllisyydestä. Henkilöllisyys varmistetaan myös DNA-testeillä, Nieminen kertoo.
 Yle Tampere
 Poliisi alkoi tutkia katoamista henkirikoksena ja otti helmikuussa kiinni nyt murhasta epäillyn miehen lisäksi kolme muuta ihmistä.
 Muita kolmea epäillään hautarauhan rikkomisesta ja/tai rikoksentekijän suojelemisesta. Rikosnimikkeet voivat vielä muuttua tutkinnan edetessä.
 Epäillyt kaksi miestä ovat syntyneet vuosina 1951 ja 1983. Kolmas epäilty on nainen, joka on syntynyt vuonna 2001. Epäilllyt vangittiin perjantaina käräjäoikeudessa.
 Vainajan löytöpaikka on poliisin mukaan myös rikospaikka. Tapahtumapaikka on edelleen eristettynä, koska poliisi sulattaa toisen, tutkinnan kannalta merkityksellisen paikan samalla alueella.
 Puolustusvoimat vartioivat edelleen poliisin pyynnöstä alueen eristämistä.
 Lue lisää:
 Rikosnimikkeinä murha ja hautarauhan rikkominen: Parkanosta löydetty vainaja surmattu jo joulukuussa

Uutta tietoa Parkanon surmasta: 32-vuotias pääepäilty tunnusti surmatyön


Summary: Ylitornion kunnanhallitus on pysäyttänyt kahden kansalaisten vastustusta herättäneen tuulivoimahankkeen etenemisen.

Ylitornion päättäjät ovat pysäyttäneet tuulivoiman etenemisen kunnassa. Kunnanhallitus hylkäsi maanantaina kaksi tuulivoimaan liittyvää kaavoitusaloitetta. Varsinkin Smart Windpowerin erittäin suuri tuulivoimahanke on herättänyt Ylitorniolla vastustusta.
 Kokouksensa aluksi Ylitornion kunnanhallitukselle luovutettiin  hankkeita vastustavat  kansalaisadressit.
 Tuulivoimayhtiö Smart Windpowerin suunnitelmissa on ollut jopa sata tuulivoimalaa Honkavaara-Isovaara -maastoon Raanujärven koillispuolelle. Puisto ulottuisi kolmen kunnan eli Ylitornion, Rovaniemen ja Pellon alueelle.
 Rovaniemen kaupunginhallitus hylkäsi vastaavan kaavoitusaloitteen pari viikkoa sitten. Pellossa asia on tulossa käsittelyyn myöhemmin.
 Smart Windpowerin tuulivoimaloita  vastustavassa adressissa oli noin 1 500 nimeä . Energiquelle Oy:n Reväsvaaran hanketta vastustavan adressin oli allekirjoittanut runsaat sata ihmistä.
 Ylitornion kunnanhallitus päätti maanantaina myös, että kunnan kanta tuulivoimaan selvitetään ympäristöstrategian käsittelyn yhteydessä. Kunta on päättänyt tehdä ympäristöohjelman, mutta sen laadintaa ei ole vielä käynnistetty.

Ylitorniolle suunnitellut suuret tuulivoimahankkeet eivät etene


Summary:
Helsingin hallinto-oikeus katsoo, että pastori Kai Sadinmaan Helsingin hiippakunnan tuomiokapitulilta
saama moite on kehotus vastaisen varalle.

Samaa sukupuolta olevien vihkiminen avioliittoon

Helsingin hiippakunnan tuomiokapituli antoi pastori Kai Sadinmaalle syyskuussa 2017  vakavan moitteen  samaa sukupuolta olevien parien vihkimisestä.
 Tuomiokapituli katsoi, että Sadinmaa toimi vastoin pappisviran velvollisuuksia ja pappislupausta.  Sadinmaa valitti  tuomiokapitulin päätöksestä Helsingin hallinto-oikeuteen.
 Hallinto-oikeus on jättänyt kiistellyn päätöksen tutkimatta. Oikeus katsoo, että tuomiokapitulin päätöksessä on kyse lähinnä huomautukseen rinnastettavasta kehotuksesta vastaisen varalle.
 Oikeus huomauttaa, että Sadinmaalle ei ole annettu varoitusta, häntä ei ole pidätetty määräajaksi pappisvirasta eikä määrätty menettämään pappisvirkaansa. Tuomiokapitulin päätös on verrattavissa kirkkolain mukaiseen valmisteluun eikä siitä siten voi valittaa.
 Sadinmaa haki muutosta tuomiokapitulin päätökseen, sillä hän piti vakavaa moitetta rangaistuksen luontoisena seuraamuksena, joka ei perustu lakiin.
 Hän haki ensin  oikaisua päätökseen  tuomiokapitulilta, joka ilmoitti, että päätöksestä ei voi valittaa.
 Helsingin yliopiston siviilioikeuden emeritusprofessori Urpo Kangas  on arvioinut  aiemmin, että perustuslain säännökset avaavat valitusmahdollisuuden Sadinmaan tapauksessa.
 Kangas katsoi, että jos oikeus ei ota valitusta käsiteltäväkseen tuomiokapitulit voivat jatkossa käyttää vakavaa moitetta uutena rangaistustyyppinä.
 Lue myös aiemmat jutut:
 Homopareja vihkinyt kohupappi Sadinmaa valitti rangaistuksestaan – oikeudella edessä tiukka paikka
 Homopareja vihkineen kohupappi Sadinmaan rangaistusta ei peruta
 Kohupappi Sadinmaa hakee muutosta tuomiokapitulilta saamaansa vakavaan moitteeseen
 Mölsä: Piispojen päätä särkee, kapinapapit jatkavat homoparien vihkimistä
 Professori kritisoi voimakkaasti homopareja vihkineen papin rangaistusta: "Uskonasia on puettu oikeudelliseen kaapuun"
 Homoparien vihkimisestä vakavan moitteen saanut pappi – "Olen ihan helpottunut siitä"
 Homopareja vihkinyt pappi sai tuomiokapitulilta vakavan moitteen

Hallinto-oikeus ei käsitellyt homopareja vihkineen kohupapin valitusta: moite ei ole rangaistus